**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 26 Μαΐου 2020, ημέρα Τρίτη και ώρα 14.30΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεώργιου Βλάχου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Αγροτικής Ανάπτυξης και Τροφίμων «Ρυθμίσεις αρμοδιότητας του Υπουργείου Αγροτικής Ανάπτυξης και Τροφίμων για την αναβάθμιση και τον εκσυγχρονισμό του αγροτικού τομέα». (2η συνεδρίαση – ακρόαση εξωκοινοβουλευτικών προσώπων).

 Στη συνεδρίαση παρέστησαν ο Υπουργός Αγροτικής Ανάπτυξης και Τροφίμων, κ. Μαυρουδής Βορίδης, ο Υφυπουργός Αγροτικής Ανάπτυξης και Τροφίμων, κ. Κωνσταντίνος Σκρέκας, η Υφυπουργός Αγροτικής Ανάπτυξης και Τροφίμων, κυρία Φωτεινή Αραμπατζή, καθώς και αρμόδιοι υπηρεσιακοί παράγοντες.

Επίσης, στη συνεδρίαση εξέθεσαν τις απόψεις τους, μέσω τηλεδιάσκεψης, σύμφωνα με το άρθρο 38 του Κ.τ.Β. οι κ.κ.: Αλέξανδρος Καχριμάνης, Β΄ Αντιπρόεδρος της Ένωσης Περιφερειών Ελλάδος (ΕΝΠΕ), Σπυρίδων Μάμαλης, Πρόεδρος του Δ.Σ. του Γεωτεχνικού Επιμελητηρίου Ελλάδος (ΓΕΩΤΕΕ), Παύλος Σατολιάς, Πρόεδρος του Δ.Σ. της Νέας Πανελλήνιας Συνομοσπονδίας Ενώσεων Αγροτικών Συνεταιρισμών (Νέα ΠΑΣΕΓΕΣ), Αθηνά Τραχήλη, Πρόεδρος της ΔΕ του Πανελλήνιου Κτηνιατρικού Συλλόγου (ΠΚΣ), Θεοχάρης Κολοβέας, Πρόεδρος του Δ.Σ. του Συνδέσμου Αντιπροσώπων, Εισαγωγέων και Παρασκευαστών Κτηνιατρικών Φαρμάκων (ΣΑΕΠΚΦ), Σωτήριος Λαμπρόπουλος, Ταμίας του Δ.Σ. της Πανελλήνιας Ομοσπονδίας Γεωτεχνικών Δημοσίων Υπαλλήλων (ΠΟΓΕΔΥ), Βασίλειος Ντούρας, Πρόεδρος του Δ.Σ. της Ομοσπονδίας Μελισσοκομικών Συλλόγων Ελλάδας (ΟΜΣΕ), Γεώργιος Πίττας, Αντιπρόεδρος της Εθνικής Διεπαγγελματικής Οργάνωσης Μελιού (ΕΔΟΜ), Ιωάννης Βλαχάκης, Πρόεδρος της Ένωσης Αυγοπαραγωγών Ελλάδας, Απόστολος Τουραλιάς, Πρόεδρος της Ελληνικής Οργάνωσης Παραγωγών Υδατοκαλλιέργειας (ΕΛΟΠΥ), Δημήτριος Κοτσόργιος, Πρόεδρος της Πανελλήνιας Ένωσης Πλοιοκτητών Παράκτιων Επαγγελματικών Αλιευτικών Σκαφών (ΠΕΠΠΕΑΣ), Βασίλειος Κανάκας, Πρόεδρος της Ένωσης των Τοπικών Οργανισμών Εγγείων Βελτιώσεων (ΤΟΕΒ), Ιωάννης Μπουντούκος, Πρόεδρος της Πανελλήνιας Ένωσης Πλοιοκτητών Μέσης Αλιείας (ΠΕΠΜΑ), Μιχαήλ Θεοδωρόπουλος, Πρόεδρος της Κοινωνικής Συνεταιριστικής Επιχείρησης KannaBio Hemp Hellas (ΚοινΣΕπ Kannabio) και Ιωάννης Βεβελάκης, Πρόεδρος του Συνδέσμου Παραγωγής και Εμπορίας Λιπασμάτων (ΣΠΕΛ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Βλάχος Γεώργιος, Λεονταρίδης Θεόφιλος, Μπουκώρος Χρήστος, Σταμενίτης Διονύσιος, Ταγαράς Νικόλαος, Αραχωβίτης Σταύρος, Βαρεμένος Γεώργιος, Κόκκαλης Βασίλειος, Τζανακόπουλος Δημήτριος, Γκόκας Χρήστος, Πάνας Απόστολος, Μανωλάκου Διαμάντω, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, καλό μεσημέρι.

Σήμερα είναι η 2η συνεδρίαση της Διαρκούς Επιτροπής Παραγωγής και Εμπορίου που επεξεργάζεται το νομοσχέδιο του Υπουργείου Αγροτικής Ανάπτυξης και Τροφίμων με τίτλο «Ρυθμίσεις αρμοδιότητας του Υπουργείου Αγροτικής Ανάπτυξης και Τροφίμων για την αναβάθμιση και τον εκσυγχρονισμό του αγροτικού τομέα». Κατά τη διάρκεια της σημερινής συνεδρίασης θα ακούσουμε τους εκπροσώπους των φορέων που έχουν κληθεί να καταθέσουν τις απόψεις τους, προκειμένου οι συνάδελφοι που παρευρίσκονται, οι συνάδελφοι που παρακολουθούν με άλλους τρόπους τη συνεδρίαση, αλλά, κυρίως, η πολιτική ηγεσία του Υπουργείου, ο Υπουργός και οι Υφυπουργοί, να ακούσουν τις τελικές παρατηρήσεις των φορέων για να πάρουν τις τελικές τους αποφάσεις, ενόψει ολοκλήρωσης του νομοσχεδίου.

Η παράκλησή μου προς όλους τους εκπροσώπους των φορέων, τους οποίους και καλωσορίζουμε εκ μέρους όλων των συναδέλφων στην ελληνική Βουλή, είναι να τηρηθούν οι χρόνοι των πρωτολογιών. Στη συνέχεια, εφόσον υπάρξουν ερωτήσεις και για όσους φορείς υπάρξουν ερωτήσεις, γι’ αυτούς και μόνο θα υπάρξει δεύτερος κύκλος τοποθετήσεων. Αυτή θα είναι η διαδικασία. Πάλι τους καλωσορίζουμε και τους ευχαριστούμε που ανταποκρίθηκαν.

Πρέπει να πω ότι έχουμε καλέσει τους διπλάσιους εκπροσώπους φορέων, απ’ όσους επιτρέπει ο Κανονισμός της Βουλής, γιατί, πραγματικά, πρόθεση όλων μας και του Προεδρείου και της ηγεσίας του Υπουργείου, αλλά και όλων των συναδέλφων ήταν να καλέσουμε όσους περισσότερους γίνεται, προκειμένου να δοθεί η δυνατότητα να ακουστούν όλες οι απόψεις.

Μετά από αυτή την εισαγωγή, περνάμε στην ουσία, ξεκινώντας από τον κ. Σπυρίδωνα Μάμαλη.

**ΣΠΥΡΙΔΩΝ ΜΑΜΑΛΗΣ (Πρόεδρος του Δ.Σ. του Γεωτεχνικού Επιμελητηρίου Ελλάδος (ΓΕΩΤΕΕ)):** Ευχαριστούμε για την πρόσκληση. Το σχέδιο νόμου το οποίο έχει κατατεθεί κατά τη γνώμη μας είναι ένα εθνικό νομοσχέδιο, καθώς λύνει μία σειρά από προβλήματα, τα οποία υπήρχαν εδώ και τόσο καιρό θα έπρεπε να λυθούν.

Συγκεκριμένα ως προς τα άρθρα του νομοσχεδίου. Με το πρώτο άρθρο που αφορά στην «Εθνική Επιτροπή Δικτύου Γεωργικής Λογιστικής Πληροφόρησης», συμφωνούμε. Το σύστημα λογιστικής πληροφόρησης στο ΙΚΑ, είναι ένα αναπτυξιακό «εργαλείο» το οποίο θα πρέπει να χρησιμοποιείται από τον σχεδιασμό για χάρη της αναπτυξιακής πολιτικής και είναι και «εργαλείο» για την φορολογική πολιτική. Άλλωστε, ως Γεωτεχνικό Επιμελητήριο το είχαμε προτείνει.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Επειδή ο κ. Μάμαλης ακούγεται με διακοπές, θα περάσουμε στον επόμενο εκπρόσωπο φορέα, μέχρι να ετοιμαστεί ο κ. Μάμαλης.

Το λόγο έχει ο κ. Καχριμάνης.

**ΑΛΕΞΑΝΔΡΟΣ ΚΑΧΡΙΜΑΝΗΣ (Β΄ Αντιπρόεδρος της Ένωσης Περιφερειών Ελλάδος (ΕΝΠΕ), Περιφερειάρχης Ηπείρου):** Καλησπέρα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καλησπέρα, σας καλωσορίζουμε με ιδιαίτερη χαρά.

**ΑΛΕΞΑΝΔΡΟΣ ΚΑΧΡΙΜΑΝΗΣ (Β΄ Αντιπρόεδρος της Ένωσης Περιφερειών Ελλάδος (ΕΝΠΕ), Περιφερειάρχης Ηπείρου):** Είναι ένα νομοσχέδιο για το οποίο εμείς ως Ένωση Περιφερειών έχουμε πολλά χρόνια που αγωνιζόμαστε γιατί μας ενδιαφέρει ο πρωτογενής τομέας στην Ελλάδα. Δεν μπορεί να ακούγεται από όλες τις πλευρές, ότι έχουμε γεμίσει στα ΠΟΠ με «μαϊμούδες» και να μην υπάρχει νομοσχέδιο. Αυτό που γίνεται σήμερα, ποινικοποιείται κιόλας. Χρειαζόταν αυτή η ενέργεια, γιατί κάποια πράγματα γίνονταν από πάρα πολλούς, είτε στην κτηνοτροφία, είτε στο λάδι, είτε στο μέλι, είτε σε όλα τα προϊόντα και στα αυγά και δεν ήταν δυνατόν να μην έχει λάβει καμία μέριμνα το ελληνικό κράτος μέχρι σήμερα.

Κυρίες και κύριοι, εάν θέλετε να φύγουμε από τα μνημόνια, πρέπει να στηρίξουμε τον πρωτογενή τομέα. Η Ελλάδα έχει το πλεονέκτημα να έχει ποιοτικό πρωτογενή τομέα. Αυτή είναι η ιδιαιτερότητα η δική μας, όπως και το περιβάλλον με τον ήλιο και τον τουρισμό. Οι ενέργειες που γίνονται σήμερα είναι αυτές που περιμέναμε πάρα πολλά χρόνια. Τα πρόστιμα δεν είναι, πλέον, «χάδια» των 15.000 για τα ΠΟΠ, καθώς όλοι αυτοί που δεν σεβάστηκαν, μέχρι σήμερα, τον Έλληνα κτηνοτρόφο θα καταλάβουν, πλέον, ότι λειτουργεί το ελληνικό κράτος.

Στο δεύτερο σημείο που θέλω να τοποθετηθώ είναι για τις έγγειες βελτιώσεις. Εμείς θέτουμε άλλο ένα θέμα, που το συζήτησα και με τον κ. Υπουργό. Επειδή οι ΟΕΒ, είτε ΓΟΕΒ, είτε ΤΟΕΒ, είναι φορείς κοινής ωφέλειας και υπάρχει και η τελευταία νομοθεσία του 2017 που τέθηκαν στην εποπτεία των Περιφερειών, θεωρώ ότι πρέπει να μπει μία παράγραφος που να λέει «να πάρει δάνειο από το Ταμείο Παρακαταθηκών και Δανείων με εγγύηση, όποια Περιφέρεια θέλει, ώστε να εξοφλήσει τον ΔΕΔΔΗΕ και να ξεκινούν από μηδενική βάση στο θέμα του χρέους». Αυτό μπορεί να γίνει αν πάρουν ένα δάνειο για 25 έτη από το Ταμείο Παρακαταθηκών και Δανείων. Χρειάζεται, ακόμη, μία παράγραφος «να εξοφλείται, όπως κάθε χρόνο θα εξοφλούν τη Δ.Ε.Η. μερίμνη δικιά μας, των Περιφερειών που τους ελέγχουμε και τους προϋπολογισμούς και τους απολογισμούς». Επιμένω ότι είναι φορείς κοινής ωφέλειας και με τα άρθρα που προστίθενται τώρα, αυτό δείχνει η όλη συζήτηση.

Να πάμε στο θέμα των κτηνοτροφικών εγκαταστάσεων. Πραγματικά, αυτό που ξεκίνησε, επί του κ. Απόστολου, δίνεται η δυνατότητα τώρα να ολοκληρωθεί μέχρι τις 31/12/ 2020. Πολλές εγκαταστάσεις -που κάποτε που ήταν εύκολες οι επεκτάσεις σχεδίων σε χωριά- τις έβαλαν μέσα στα χωριά και έτσι δίνανε το δικαίωμα σε αυτές τις εγκαταστάσεις να ζήσουν σε δύσκολους καιρούς και να τακτοποιηθούν και οι υπόλοιπες. Θεωρώ, όμως, σε μία επόμενη νομοθετική ρύθμιση, ότι πρέπει να απλοποιήσουμε πάρα πολύ τη διαδικασία που αφορούν, ακόμη, και στις πρόχειρες εγκαταστάσεις με την αρμεκτική μηχανή. Δηλαδή, να έχουν παγολεκάνη, για παράδειγμα, στην Κτηνοτροφία, να έχουν δάπεδα από τσιμέντο.

Σε ότι αφορά στους ελέγχους ζωικής παραγωγής. Αναφέρονται ρητά κάποια πράγματα για τα αυγά που είδαμε τις μέρες του Πάσχα να υπάρχει μία τεράστια ανατροπή υπέρ των κτηνοτρόφων παραγωγής αυγών. Θεωρώ ότι στην ενέργεια που έγινε στις 14/5 από τον ΟΠΕΚΕΠΕ και από τον ΕΛΓΟ «ΔΗΜΗΤΡΑ», χρειάζεται και η ΑΑΔΕ του κ. Πιτσιλή, ώστε να βγάλουμε τους πραγματικούς κτηνοτρόφους και όλους αυτούς που, τελικά, παράγουν, μέσω συνδεδεμένων ενισχύσεων, καθώς αυτά ελέγχονται, σε πρώτη φάση. Αυτά, όμως, δεν μπορούσαν, τόσα χρόνια, να ελεγχθούν ηλεκτρονικά; Αυτά τα τρία Μητρώα δεν μπορούσαν να ελεγχθούν και να ξέρουμε ποιοι είναι οι «μαϊμούδες», ποιοι είχαν πραγματικά δικαιώματα ή ποιοι δήλωναν στον Γράμμο ανύπαρκτα κοπάδια από βοοειδή και έπαιρναν επιδοτήσεις;

Στα διαχειριστικά σχέδια βελτίωσης, είχα κάνει μία κίνηση, παλιότερα, με τον κ. Αποστόλου και δικαιωθήκαμε στο Ευρωπαϊκό Δικαστήριο. Τα καλύτερα ορεινά βοσκοτόπια. Πήραμε 249 εκατομμύρια ευρώ πίσω με απόφαση του Ευρωπαϊκού Δικαστηρίου. Θεωρώ ότι οι Περιφέρειες έχουμε υποχρέωση γι’ αυτά τα σχέδια. Έχουμε στείλει στο Υπουργείο, τόσο εμείς, όπως και όλοι οι Περιφερειάρχες τις προτάσεις μας. Αν κάποιος δεν μπορεί να το κάνει, ας τα κάνει μέσω του Υπουργείου τα διαχειριστικά σχέδια βόσκησης. Έτσι, ο καθένας θα έχει το μέρος του. Δεν θα έχουμε, πλέον, την τεχνική λύση και θα τελειώνουμε με τους «ανύπαρκτους» που έχουν ζώα.

Αυτό που θέλω να πω είναι, ότι θεωρώ πώς είναι η πρώτη «επανάσταση» που γίνεται στα θέματα των ΠΟΠ της Πατρίδας, που έχει το πλεονέκτημα. Χαίρομαι που δίνετε το δικαίωμα στον Εισαγγελέα, απ’ όταν κάποιος είναι κατηγορούμενος, να γίνει η δημοσιοποίηση της επιχείρησης που δεν δουλεύει σωστά.

Εγώ, κυρίες και κύριοι είμαι Μετσοβίτης στην καταγωγή. Και στο Μέτσοβο είχαμε αρχές πάνω στα προϊόντα της ποιότητας, που είχε διδάξει, κάποτε, ο αείμνηστος Ευάγγελος Αβέρωφ. Κάθε απόγευμα, που πάω -όταν θέλω να ξεκουραστώ- να δω κοπάδια στο βουνό, από την Εγνατία, από τα Γιάννενα μέχρι το Μέτσοβο, είναι γεμάτο νταλίκες, που παίρνουν είτε από την Ηγουμενίτσα, είτε από την Πάτρα, γάλα και με την υπερδιήθηση και τα γάλατα απ’ έξω, να έχουν διαλύσει και τον κτηνοτρόφο και το θέμα της φέτας, στην Ελλάδα. Μία άλλη φορά, η εκπρόσωπος της Κρήτης, μου είπε ότι «ένα αυτοκίνητο λάδι φεύγει για τυποποίηση στο εξωτερικό και έρχονται άλλα δεκαεπτά από την Τυνησία».

Κύριοι, μπράβο για τα μέτρα. Και μπράβο στον κ. Υπουργό, γιατί καταλαβαίνω και πόσες πιέσεις θα πέρασε, γιατί, διαχρονικά, φαίνεται ότι το θέμα «θαβόταν» από όλους αυτούς, που ενώ είναι μεγάλοι ως επιχειρήσεις, είναι «μικροί» στην ψυχή.

Σας ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς ευχαριστούμε τον κύριο Καχριμάνη, για την τοποθέτησή του.

Το λόγο έχει ο κ. Μάμαλης, Πρόεδρος του Γεωτεχνικού Επιμελητηρίου Ελλάδος.

**ΣΠΥΡΙΔΩΝ ΜΑΜΑΛΗΣ (Πρόεδρος του Γεωτεχνικού Επιμελητηρίου Ελλάδος(ΓΕΩΤΕΕ)):** Ευχαριστώ πολύ, κύριε Πρόεδρε.

Είναι ένα θετικό νομοσχέδιο, το οποίο λύνει μία σειρά από προβλήματα, τα οποία υπήρχαν στην αγροτική πολιτική. Προφανώς, δεν τα λύνει όλα, αλλά, είναι μία προσπάθεια για να λυθούν ζητήματα, τα οποία είναι και χρονίζοντα, αλλά και χρειάζονται άμεση επίλυση.

Σε ότι αφορά στο άρθρο 1. Το σύστημα αυτό είναι ένα πολύ σημαντικό «εργαλείο» αναπτυξιακής πολιτικής. Θα πρέπει να αξιοποιηθεί, τόσο για το σχεδιασμό της πολιτικής, αλλά, εμείς ως Γεωτεχνικό Επιμελητήριο, έχουμε προτείνει να χρησιμοποιηθεί και για τη φορολογική πολιτική των αγροτών. Άρα, η όποια συμβολή στην ανάπτυξη του συστήματος είναι προς τη θετική κατεύθυνση.

Στο άρθρο 2, που αφορά στις έγγειες βελτιώσεις, θέλουμε να γίνει μία διευκρίνιση. Νομίζω ότι πρέπει να υπάρχει. Δηλαδή, θα πρέπει στη διαδικασία μεταβίβασης, που λέει «ΠΕ, ΤΕ Γεωπονικού», να μπει, «ελλείψει ΠΕ, ΤΕ Γεωπονικού». Επίσης, το «Τ.Ε. Γεωλόγων» είναι από παραδρομή. Δεν υπάρχει αυτή η κατηγορία συναδέλφων.

Στην Τεχνική Γνωμοδοτική Επιτροπή, που υπάγεται στο άρθρο 3. Η σήμανση, κατά τη γνώμη μας, είναι πάρα πολύ σωστή , όπως και η αλλαγή στη σήμανση, η οποία υπάρχει. Θα πρέπει να αναφέρεται και να αλλάξει ο τρόπος της σήμανση των προϊόντων που προέρχεται από βιομηχανικά ή αστικά απόβλητα, καθώς, ολοένα και περισσότερο, δημιουργούνται προϊόντα από αυτά τα απόβλητα. Η αξιοποίηση των αποβλήτων είναι ένα σημαντικό στοιχείο. Στη Γνωμοδοτική Επιτροπή, πιστεύουμε ότι, θα πρέπει να μπει, ακόμη, ένας εκπρόσωπος από το Υπουργείο, ο Γενικός Διευθυντής των Αποκεντρωμένων Δομών, που κάνουν, άλλωστε, και τους ελέγχους και ξέρουν την πραγματικότητα.

Στα άρθρα 4, 5 και 6, που αφορούν στο γενετικό υλικό, είμαστε σύμφωνοι. Στο άρθρο 4, μάλιστα, εμπλέκονται και περισσότεροι φορείς για να μπορέσουμε να προστατέψουμε το φυτικό κεφάλαιο. Και αυτό είναι πάρα πολύ σημαντικό για να αποτελέσει η βιοποικιλότητα «εργαλείο» πολιτικής.

Στο άρθρο 7, επίσης, είμαστε σύμφωνοι, διότι, το μέχρι τώρα σύστημα ήταν πολύ δύσκολο να ακολουθηθεί. Απλοποιείται, κατά πολύ, η δουλειά των ελεγκτών και νομίζω ότι είναι προς τη θετική κατεύθυνση.

Και στο άρθρο 8, για τις κτηνοτροφικές καταστάσεις, όπως είπε και ο κ. Καχριμάνης, είμαστε σύμφωνοι. Είναι ένα πρόβλημα, το οποίο δεν θα μπορούσε να λυθεί τώρα και λόγω κορονοϊού, αλλά είναι ένα υπαρκτό πρόβλημα και δίνεται ο κατάλληλος χρόνος για να μπορέσει να λυθεί αυτό το ζήτημα που απασχολεί πάρα πολύ την επαρχία.

Θα ήθελα να σταθώ στο άρθρο 9, στο Εθνικό Μελισσοκομικό Μητρώο. Επιτέλους, μπαίνει μία τάξη. Νομίζουμε ότι θα πρέπει να δούμε ποιοι είναι οι πραγματικοί μελισσοκόμοι, από πού παράγονται τα προϊόντα μελιού, να παταχθεί η νοθεία και να παταχθεί και η ελληνοποίηση. Το Εθνικό Μελισσοκομικό Μητρώο είναι ένα «εργαλείο» προς όλες αυτές τις κατευθύνσεις. Άρα, νομίζω ότι, θα πρέπει και να γίνει, αλλά και να αναπτυχθεί στη συνέχεια και να «δουλέψει», έτσι ώστε να μπορέσουμε να βοηθήσουμε τους πραγματικούς μελισσοκόμους και να αποτρέψουμε τον καταναλωτή από τη νοθεία.

Στο άρθρο 10, σωστά αναφέρεται ότι το ισοζύγιο αυγών κατανάλωσης είναι στο σύστημα «ΑΡΤΕΜΙΣ». Εδώ, βέβαια, λείπει -ενώ στην αιτιολογική έκθεση υπάρχει- η αναφορά στον ΕΛΓΟ - «ΔΗΜΗΤΡΑ», ο οποίος είναι ο αρμόδιος φορέα και στον οποίο λειτουργεί το σύστημα «ΑΡΤΕΜΙΣ». Θα πρέπει να προστεθεί ότι ο αρμόδιος φορέας ελέγχου είναι ο ΕΛΓΟ- «ΔΗΜΗΤΡΑ», έτσι ώστε να είναι μία ολοκληρωμένη παράγραφος.

Στο άρθρο 11, σε ότι αφορά στα διαχειριστικά σχέδια, είμαστε σύμφωνοι, καθώς θα πρέπει, επιτέλους, να ολοκληρωθεί αυτό το έργο. Είναι ένα αναπτυξιακό έργο, στο οποίο όλοι οι Υπουργοί -και οι προηγούμενοι και ο σημερινός- αφήνουν το «αποτύπωμά» τους. Νομίζω ότι θα πρέπει να γίνει, διότι είναι επιτακτική η ανάγκη. Η ρύθμιση, με την οποία επιταχύνεται αυτή η διαδικασία, μας βρίσκει θετικούς.

Για τις αλιευτικές ρυθμίσεις, τα θέματα αλιείας υδατοκαλλιεργειών. Η πρώτη απόφαση θα μπορούσε να βγαίνει και από την Περιφέρεια ή να υπάρχει πρόταση της Περιφέρειας προς τον Υπουργό για τον πρώτο χρόνο. Για τον δεύτερο χρόνο, προφανώς, να είναι το Εθνικό Συμβούλιο Αλιείας, έτσι ώστε να είμαστε πιο ευέλικτοι. Δηλαδή, να προτείνει η Περιφέρεια στον Υπουργό και ο Υπουργός να μπορεί να αποφασίζει την άρση της αλιείας.

Επίσης, οι ρυθμίσεις για τους ΠΟΑΥ μάς βρίσκουν σύμφωνους. Οι ΠΟΑΥ είναι πολύ σημαντικό να λειτουργήσουν και νομίζω ότι το νομοσχέδιο κινείται προς αυτή την κατεύθυνση.

Στο άρθρο 14, σχετικά με τα κτηνιατρικά φαρμακευτικά προϊόντα, υπάρχει αναλογικότητα, πλέον, στις κυρώσεις. Είναι ένα θετικό το στοιχείο της αναλογικότητας στις κυρώσεις. Επίσης, θετικό είναι ότι μένει ο υπεύθυνος επιστήμονας, καθώς έτσι διασφαλίζεται η δημόσια υγεία, η υγεία και η ευημερία των ζώων και φυσικά η αγροτική ανάπτυξη. Νομίζω ότι ο υπεύθυνος επιστήμονας σε όλα τα καταστήματα πώλησης και αγροτικών και κτηνιατρικών προϊόντων αλλά και σε όλες τις δομές, είναι το πιο σημαντικό στοιχείο για τη δημόσια υγεία και την παραγωγικότητα των εκμεταλλεύσεων.

Στις σχολές επαγγελμάτων κρέατος, θα μπορούσε εκεί που λέει «δύο κτηνίατροι από το Τμήμα Σφαγίων της Διεύθυνσης Κτηνιατρικής και Δημόσιας Υγείας», να λέει ότι «ο ένας από τους δύο κτηνιάτρους να είναι από τη Νομαρχιακή Αυτοδιοίκηση», καθώς έτσι θα είναι πιο ευέλικτο, κατά τη γνώμη μας, το σύστημα.

Στο άρθρο 16, συμφωνούμε, επίσης.

Στο άρθρο 17, είναι επιτακτική ανάγκη να μπει και δεύτερος δικηγόρος. Κατά τη γνώμη μας, αυτό θα πρέπει να επεκταθεί και στο Υπουργείο, καθώς θα πρέπει να υπάρχει νομική συνδρομή στις αποφάσεις που σήμερα καλούνται οι Διευθυντές Διευθύνσεων του Υπουργείου να υπογράψουν. Άρα, νομίζω ότι χρειάζεται μία, περαιτέρω, πρόσληψη αρμοδίων νομικών, έτσι ώστε να βοηθηθεί το έργο των υπηρεσιών και οι αποφάσεις να λαμβάνονται πιο γρήγορα.

Στο άρθρο 18, σχετικά με τις ρυθμίσεις για το Γεωτεχνικό Επιμελητήριο Ελλάδος που μας αφορούν, είναι ομόφωνες αποφάσεις του Δ.Σ. και πρέπει να γίνουν. Έτσι θα μπορέσει να λειτουργήσει το Επιμελητήριο και να μπορέσουμε να βρούμε τον χρόνο να αλλάξουμε και τον ιδρυτικό νόμο, κάτι που είναι ο στόχος αυτής της διοίκησης.

Στα υπόλοιπα άρθρα δεν έχουμε κάποια διαφωνία. Νομίζω ότι το άρθρο 21, αφορά σε ρυθμίσεις που λύνουν προβλήματα που υπάρχουν. Και το άρθρο 22, μάς μας βρίσκει θετικούς. Σε ότι αφορά στον ορισμό κεντρικών αρμοδίων αρχών και ενιαίου φορέα για τις ΠΟΕΣΕ. Ορίζονται ως κεντρικές αρμόδιες αρχές η Κεντρική Υπηρεσία του Υπουργείου και ο ΕΦΕΤ. Εδώ δεν υπάρχει ο ΕΛΓΟ - «ΔΗΜΗΤΡΑ», παρ’ ότι κάνει ελέγχους. Νομίζω ότι το νομοθετικό σύστημα, που αυτή τη στιγμή ισχύει στον ΕΛΓΟ, δεν του επιτρέπει να είναι κεντρική αρμόδια αρχή. Γι' αυτό υπάρχει επιτακτική ανάγκη να γίνει νέος νόμος για τον ΕΛΓΟ και εκεί να περιγράφονται οι συγκεκριμένες αρμοδιότητες. Και εδώ μπορούν να περιγραφούν οι συγκεκριμένες αρμοδιότητες που έχει ο ΕΛΓΟ ως προς τους ελέγχους, όπως έχει ο ΕΦΕΤ, και είναι κάτι που θα επέτρεπε στον ΕΛΓΟ «ΔΗΜΗΤΡΑ» να μπει μέσα.

Κατά τη γνώμη μας, θα πρέπει στην ομάδα εργασίας, στην επιτροπή που θα κάνει το νέο σχέδιο για τους ελέγχους, που ορίζεται ότι συμμετέχουν οι κεντρικές αρμόδιες αρχές, να συμμετέχει και ο ΕΛΓΟ - «ΔΗΜΗΤΡΑ», καθώς σήμερα αυτός είναι που κάνει ένα σημαντικό τμήμα των ελέγχων, σε ότι αφορά στις ελληνοποιήσεις, το ισοζύγιο γάλακτος και άλλα. Άρα, νομίζω ότι το να συμμετέχει ο ΕΛΓΟ μέσα σε αυτό το όργανο είναι πολύ θετικό.

Στο άρθρο 24, θετικό, επίσης είναι ότι διευρύνεται το Συμβούλιο Στρατηγικού Σχεδιασμού. Νομίζουμε ότι η, περαιτέρω, διεύρυνσή του και με άλλους εκπροσώπους φορέων, θα ήταν, ακόμη, καλύτερο. Ελπίζουμε να υπάρξουν θεσμικοί φορείς, ούτως ώστε να μπορούν να μπουν σε αυτό το συμβούλιο σύντομα.

Σχετικά με τα αγροτικά αδικήματα φθοράς, νομίζω ότι το να πάει στον εισαγγελέα κάποιος είναι πολύ χρονοβόρα διαδικασία και είναι για μικρές ποινές. Όμως, η κατάργηση των πταισμάτων δημιουργεί προβλήματα. Ας ελπίσουμε ότι θα λυθούν με αυτόν τον νόμο. Επίσης, στα αγροτικά αδικήματα φθοράς θα μπορούσε να υπάρχουν διοικητικές κυρώσεις. Θα μπορούσαν να προβλεφθούν κάποιες τέτοιες δηλώσεις.

Σχετικά με τις αγροδιατροφικές συμπράξεις, συμφωνούμε.

Οι τελευταίες παράγραφοι του σχεδίου νόμου που αφορούν στην καταπολέμηση παραπλανήσεων των καταναλωτών, νομίζουμε ότι κινούνται προς τη σωστή κατεύθυνση, ιδίως, με το γεγονός ότι, πλέον, ορίζεται το αδίκημα για τη μη ορθή σήμανση χώρας καταγωγής και χρήσης ενδείξεων ΟΠΓΕ. Είναι πολύ σημαντικό διότι, πλέον, ξέρουμε ποιο είναι ακριβώς το αδίκημα, ποια είναι τα σημεία στα οποία θα πρέπει οι ελεγκτές να επικεντρώσουν την προσοχή τους και στη συνέχεια, οι ποινικές κυρώσεις που θα υπάρχουν, είναι πολύ σαφείς.

Για τον ν.4235/2014, είχαμε ασκήσει κριτική στον κ. Τσαυτάρη που τον είχε εισάγει. Θα πρέπει να υπάρχουν ποινές και, μάλιστα, αυστηρότερες, ακόμη και από αυτές που περιγράφονται εδώ. Πάντως και εδώ, σε αυτή την περίπτωση, είναι κάτι πολύ σημαντικό.

Γενικά, είναι ένα νομοσχέδιο που κινείται προς τη σωστή κατεύθυνση σε όλα τα άρθρα και με μικρές διορθώσεις θα μπορέσει να γίνει ένα πολύ χρήσιμο «εργαλείο για την αγροτική ανάπτυξη.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, επιτρέψτε μου, με αφορμή μία αναφορά που έκανε και ο Πρόεδρος των γεωπόνων, φέτος συμπληρώνονται 100 χρόνια λειτουργίας του Γεωπονικού Πανεπιστημίου. Όλοι εμείς, οι πιο παλιοί της Ανώτατης Γεωπονικής Σχολής, θυμόμαστε το ιστορικό λάβαρο με το «1920». Πρέπει να θυμηθούμε τους στίχους του ποιητή, που λέει «δεν φτάνει μοναχά ο ήλιος σοδειά να δώσει, χρειάζονται πάρα πολλά, μα, προπαντός η γνώση». Αυτή τη γνώση, στα 100 χρόνια, έδωσε η Ανώτατη Γεωπονική Σχολή, με καθηγητές και διδακτικό προσωπικό. Αυτό είχε σαν αποτέλεσμα να βγουν χιλιάδες γεωπόνοι που «εμπλούτισαν» όλη την Περιφέρεια και βελτίωσαν την παραγωγή, ποσοτικά και ποιοτικά, προς όφελος της ελληνικής κοινωνίας.

Μία αναφορά, νομίζω, απ' όλους μας, χρειάζεται σε αυτούς τους ανθρώπους που έδωσαν τη ζωή τους για τη γεωπονική ιδέα.

Τον λόγο έχει ο κ. Σατολιάς.

**ΠΑΥΛΟΣ ΣΑΤΟΛΙΑΣ (Πρόεδρος του Δ.Σ. της Νέας Πανελλήνιας Συνομοσπονδίας Ενώσεων Αγροτικών Συνεταιρισμών ( Νέα ΠΑΣΕΓΕΣ)):** Ευχαριστώ, κύριε Πρόεδρε. Θέλω να ευχαριστήσω, εκ μέρους της Νέας ΠΑΣΕΓΕΣ, για την πρόσκληση και την ευκαιρία που μάς δόθηκε να συμμετάσχουμε σε αυτή την τηλεδιάσκεψη και να πούμε τις απόψεις μας για το νομοσχέδιο που έφτασε στη Βουλή.

Καταρχήν, δεν μπορούμε να πούμε πολλά, κατ’ άρθρον, για το νομοσχέδιο. «Μαζεύει» κάποια πράγματα και κάποιες εκκρεμότητες που υπάρχουν τις βάζει σε μία τάξη.

Επιγραμματικά θα ήθελα να πω και, ότι ήταν απαραίτητο το Μελισσοκομικό Μητρώο, όπως και οι πρωτοβουλίες που παίρνει το Υπουργείο, ώστε να αναδείξουμε τον μελισσοκομικό τομέα, που είναι ένας ισχυρός αγροτικός τομέας στη χώρα μας, με πάρα πολύ καλά προϊόντα, όπως γνωρίζετε, που και αυτά δέχονται πιέσεις από ελληνοποιήσεις για χρόνια. Πρέπει να δούμε τι γίνεται και πώς θα μπορέσει να παίξει και αυτός ένα σημαντικό ρόλο στην πρωτογενή μας παραγωγή.

Σχετικά με την αδειοδότηση των κτηνοτροφικών εγκαταστάσεων. «Εκμεταλλευόμαστε» έναν νόμο, είπατε προηγουμένως για τον φίλο μας, τον κ. Αλέκο Κοντό. Πράγματι, έναν νόμο του 2006, που έδωσε την ευκαιρία για νομιμοποίηση και αδειοδότηση κτηνοτροφικών εγκαταστάσεων. Θα ήθελα να πω ότι χρειάζονται και περιφερειακές κινήσεις να γίνουν για να προχωρήσει αυτό, γιατί πάει από παράταση σε παράταση. Αυτό έχει να κάνει με τα δασαρχεία, με τις καθυστερήσεις που έχουμε, ή ακόμη και με τις ελλείψεις προσωπικού που υπάρχουν στις Περιφέρειες για να προχωρούν οι φάκελοι. Το ζούμε κάθε μέρα εμείς οι κτηνοτρόφοι και ήθελα να το βάλω στο «τραπέζι», ότι πρέπει να λυθούν και αυτά τα ζητήματα.

Επί τη ευκαιρία, θα ήθελα να πω ότι τελευταία πολλοί Δήμαρχοι, επειδή υπάρχει ένας νόμος που υπάρχει «ναι μεν, αλλά» και δεν είναι «καθαρός», επιβάλλουν δημοτικά τέλη σε στάβλους. Μιλάμε για δεκάδες, εκατοντάδες και χιλιάδες τετραγωνικά μέτρα που νομιμοποιήσαμε όλοι, βάσει αυτών των νόμων που είπαμε, και έρχονται τώρα και επιβάλλουν εξοντωτικά δημοτικά τέλη. Αν θέλουμε, πραγματικά, να στηρίξουμε την πρωτογενή παραγωγή και τον κτηνοτροφικό τομέα, να βγει ένας νόμος, μία Υπουργική Απόφαση που θα απαγορεύει την επιβολή δημοτικών τελών. Εκτός και αν μέσα στους στάβλους υπάρχει ένα γραφείο, ή κάτι που μπορεί να έχει το νόημα της κατοικίας ή του γραφείου που είναι λίγα τετραγωνικά. Εκεί δεν διαφωνούμε. Αυτό είναι πολύ σημαντικό και πρέπει να το δείτε, κύριε Υπουργέ, μαζί με τους συναρμόδιους Υπουργούς.

Σε ότι αφορά στα διαχειριστικά σχέδια βόσκησης, είναι σε πολύ καλό δρόμο αυτό το νομοθέτημα. Εγώ θα ήθελα, εάν είναι δυνατόν, να υπάρχει συμμετοχή των κτηνοτρόφων ή, ακόμη, των κτηνοτροφικών φορέων. Δηλαδή, των αγροτικών συλλόγων και των συνεταιρισμών. Αυτό δεν θα είναι κακό.

Σχετικά με την ανάκτηση των αγροτικών ενισχύσεων. Μέσα στα άλλα, είναι και οι ωφέλειες του 94 για τους συνεταιρισμούς. Για να τα λέμε όλα -και από την προηγούμενη ηγεσία του Υπουργείου -είδα και τον φίλο μου, τον Σταύρο Αραχωβίτη- είχε γίνει δουλειά σε αυτόν το τομέα, γιατί αυτό το θέμα είναι διαπολιτικό, δεν είναι κομματικό και πρέπει να βρεθεί μία λύση. Οι συνεταιρισμοί ωφελήθηκαν, πράγματι, από ρυθμίσεις που τότε έγιναν, αλλά από εκεί και πέρα, δεν έχουν και ευθύνη γιατί δεν λήφθηκαν και αποφάσεις πολιτικές. Αυτά είναι γνωστά, όμως, τώρα είναι εξοντωτικά. Να δούμε εάν μπορούμε με κάποιον τρόπο να αποπληρωθούν. Νομίζω ότι αυτό το νόημα έχει η πράξη νόμου. Πρέπει, όμως, να δούμε και το ότι αυτοί οι λίγοι συνεταιρισμοί που έχουν μείνει και κρατάνε τον αγρότη και τον κτηνοτρόφο «όρθιο», να μην τους κάνουμε μεγαλύτερη ζημιά. Πρέπει να τους προστατέψουμε, γιατί για κάποιους από αυτούς και η δόση, ακόμη, συνιστά κλείσιμο. Αυτό θα ήθελα να το δει το πολιτικό σύστημα και να το προσέξει.

Κύριε Υπουργέ, εμείς έχουμε μία εκκρεμότητα μαζί σας και θέλω να την πω με τη δυνατότητα που μου δίνετε σήμερα. Αυτό που, και με παραίνεση δική μας νομοθετήσατε, για την κεντρική οργάνωση, είχαμε ζητήσει να μπει σε ένα σχέδιο νόμου ή σε μία υπουργική απόφαση. Δηλαδή, να λέει ότι, αφού έχει εγγεγραμμένους το 51% του τζίρου των συνεταιρισμών, η οργάνωση αυτή να εκπροσωπεί το σύνολο των συνεταιρισμών της χώρας. Αυτό το νόημα έχει να μην κρατήσουμε ο καθένας το «μαγαζάκι» του. Δεν συμπεριλαμβάνεται, νομίζω, και θα σας παρακαλούσα να το συμπεριλάβετε, γιατί για εμάς είναι πολύ σημαντικό να τελειώσουμε με όλα τα άλλα. Επαναλαμβάνω, είμαστε λίγοι, είμαστε «μικροί», είμαστε φτωχοί, ας μην είμαστε και διαιρεμένοι. Ο συνεργατισμός επιτάσσει συνεργασία και όχι διχόνοια και διαφωνία.

Δεν μπαίνω στα άρθρα του νόμου. Λίγο-πολύ, νομίζω ότι δεν μπορεί κανείς να διαφωνήσει. Είναι σε καλό δρόμο, παρ’ όλο που χρήζουν κάποιων παρατηρήσεων και διορθώσεων.

Θα ήθελα να κλείσω με ένα κεντρικό ζήτημα. Φάνηκε τον τελευταίο καιρό, πόσο σημαντικό ρόλο μπορεί να παίξει ο πρωτογενής τομέας της χώρας στη διατροφική επάρκεια και ασφάλεια της χώρας και όχι μόνο, αλλά και στην ανάταξη και στήριξη της ελληνικής οικονομίας. Τον λέγαμε δεύτερο «πυλώνα», το «κουτσό πόδι». Τελικά, αποδείχτηκε ότι είναι το μεγάλο, το ισχυρό «πόδι», ο μεγάλος «πυλώνας» και μπορεί να γίνει ακόμη μεγαλύτερος για την οικονομία. Τουλάχιστον αυτό, πιστεύω έγινε κατανοητό από όλο το πολιτικό σύστημα. Φάνηκε τώρα με την κρίση που περάσαμε, ότι μπορούμε και να θρέψουμε τον λαό μας και ότι μπορούμε να στηρίξουμε και την οικονομία μας.

Επιγραμματικά, ο πρωτογενής τομέας της χώρας είναι 11 δισ. €. Πιστεύω ότι αυτό μπορεί να διπλασιαστεί τα επόμενα χρόνια, εάν υπάρχει εθνικό σχέδιο που θα ξεπερνά τα πολιτικά κόμματα. Όλοι μαζί οι εμπλεκόμενοι πρέπει να φτιάξουμε ένα τέτοιο σχέδιο προς αυτή την κατεύθυνση, γιατί τώρα τα 11 δις € γίνονται 12 δις € στη μεταποίηση. Είναι ένα προς ένα. Σε άλλες χώρες είναι ένα προς πέντε. Το ξέρετε. Εάν, λοιπόν, μπορέσουμε να αναπτύξουμε τον πρωτογενή μας τομέα και να κερδίσουμε από τη μεταποίηση, το 1,1 να το πάμε, στο 1,5 , στο 2 και στο 2,5 -κάπου αλλού είναι 5- και συν τις υπηρεσίες που έρχονται από αυτό, που είναι ένα άλλο κομμάτι, φανταστείτε ότι δεν είμαστε πολύ μακριά από το να πάμε σε ένα πολύ δυναμικό ποσοστό του Α.Ε.Π., σε μία χώρα που μπορεί να το κάνει πολύ εύκολα. Δεν μπορεί να φτιάξει αεροπλάνα, μπορεί να φτιάξει, όμως, αυτά και σε μία χώρα που ό,τι παράγει, κατά γενική ομολογία, είναι πολύ ποιοτικό ως προϊόν. Αυτό, λοιπόν, θέλω, να κεφαλοποιήσουμε.

Κλείνοντας, να πω ότι πάγια θέση μας -και νομίζω και κάθε ανοιχτόμυαλου και προοδευτικού ανθρώπου- είναι ότι οι συνεταιρισμοί και ο συνεργατισμός σε αυτό το μοντέλο της αγροτικής παραγωγής που ονειρευόμαστε όλοι, πρέπει να έχει ένα σημαντικό ρόλο, γιατί μόνο έτσι πηγαίνουν μπροστά οι κοινωνίες και το έχουμε δει και σε διαφορετικού τύπου κοινωνίες, και νεοφιλελεύθερες και άλλου τύπου, ότι αυτό είναι μία ομαλή λειτουργία της οικονομίας. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει η κ. Τραχήλη.

**ΑΘΗΝΑ ΤΡΑΧΗΛΗ (Πρόεδρος της ΔΕ του Πανελλήνιου Κτηνιατρικού Συλλόγου – ΠΚΣ)**: Καλησπέρα, κύριε Πρόεδρε, κύριε Υπουργέ, αξιότιμοι κύριοι Βουλευτές. Με αφορμή το νέο σχέδιο νόμου του ΥΠΑΤ για την αναβάθμιση και τον εκσυγχρονισμό του αγροτικού τομέα και πιο συγκεκριμένα για το Κεφάλαιο Δ΄ που άπτεται των κτηνιατρικών φαρμάκων, έχουμε να κάνουμε τις παρακάτω παρατηρήσεις.

Ξεκινώντας, θα ήθελα να επισημάνω, ότι τα κτηνιατρικά φάρμακα αποτελούν, αφενός μεν, ένα όπλο στα χέρια των κτηνιάτρων κατά την άσκηση του επαγγέλματός μας για την αποκατάσταση της υγείας των ζώων, αφετέρου, συμβάλλουν στην ανάπτυξη της οικονομίας της χώρας μέσω της διατήρησης του ζωικού κεφαλαίου και γι' αυτό το λόγο δεν πρέπει να αντιμετωπίζεται ως εμπόρευμα. Η ανεξέλεγκτη χρήση, όμως, των φαρμάκων «εγκυμονεί» πάρα πολλούς κινδύνους. Το κτηνιατρικό φάρμακο περνάει στην τροφική αλυσίδα άμεσα, γι' αυτό και υπόκειται σε όλους τους επιστημονικούς περιορισμούς που αφορούν στην φαρμακοεπαγρύπνηση, στην ανάπτυξη της μικροβιοαντοχής, που τόσο ακούμε και ανακοίνωσε και πρόσφατα η Ε.Ε., και σε πάρα πολλές ανεπιθύμητες παρενέργειες.

Από τα παραπάνω, λοιπόν, προκύπτει ότι η χρήση των κτηνιατρικών φαρμάκων θα πρέπει να γίνεται με προσοχή. Μόνο οι κτηνίατροι μπορούν να τα συνταγογραφούν και οι κτηνοτρόφοι, αλλά και οι ιδιοκτήτες των ζώων συντροφιάς μπορούν να τα προμηθεύονται από τους υπεύθυνους κτηνίατρους και όχι διαδικτυακά. Η χρήση των φαρμάκων ελέγχεται, ειδικά για τα παραγωγικά ζώα, από την καταγραφή τους στο βιβλίο μονάδος για την προστασία της δημόσιας υγείας, κάτι το οποίο δεν μπορεί να διασφαλιστεί, όταν το φάρμακο αυτό πωλείται διαδικτυακά, ούτε με γνώμονα τη διαφήμιση, τις προσφορές, ή πολλές φορές και τη γνώμη του παραγωγού. Η ανεξέλεγκτη, επί της ουσίας, διάθεση κτηνιατρικών φαρμάκων μέσω διαδικτύου δεν επιτρέπει, ούτε τον έλεγχο της προμήθειας, ούτε της χρήσης, ούτε τα κατάλοιπα, με αποτέλεσμα να υπάρχει άμεσος κίνδυνος και αντίκτυπο στη δημόσια υγεία.

Κυρίες και κύριοι, υπό την ιδιότητά μου ως Προέδρου του ΠΚΣ, έρχομαι, κυρίως, σήμερα να εκθέσω τις θέσεις μας, αναφορικά με το άρθρο 14 του σχεδίου νόμου, που, κυρίως, αναφέρεται σε αυτό το κομμάτι και γι' αυτό έκανα και έναν πρόλογο και είπα δύο - τρία πράγματα για τη σπουδαιότητα και για το τι ακριβώς είναι το κτηνιατρικό φάρμακο.

Σε ότι αφορά τις διατάξεις του νομοσχεδίου, σε πολλές περιπτώσεις, ορθά, πραγματικά, και αναλυτικά αναφέρονται οι διοικητικές ποινές και τα πρόστιμα που επιβάλλονται, όταν παραβιάζονται τα άρθρα του ν.2538/1997. Υπάρχει, όμως, ένα πάρα πολύ σοβαρό θέμα που σχετίζεται με τον νόμιμο τρόπο διάθεσης των κτηνιατρικών φαρμάκων. Σύμφωνα με το άρθρο 5 του ν.2538/1997, η διάθεση των κτηνιατρικών φαρμάκων γίνεται από τα κτηνιατρεία, τις κτηνιατρικές κλινικές, τα κτηνιατρικά γραφεία και τα καταστήματα λιανικής πώλησης και αποκλειστικά μόνο εντός των χώρων αυτών, απαγορευόμενης της πώλησης ή διάθεσης σε άλλους χώρους και με άλλους τρόπους. Όμως, στην παρ. 1, του άρθρου 10, του ν.2538/1997, όπως ισχύει σήμερα, ορίζεται ότι όποιος παραβιάζει τις ανωτέρω διατάξεις και διαθέτει με άλλους τρόπους τα κτηνιατρικά φάρμακα τιμωρείται με διοικητικό πρόστιμο, με ποινή φυλάκισης και ανάκληση της άδειας στο προς ψήφιση άρθρο 14, στο σχέδιο νόμου που κουβεντιάζουμε σήμερα, που αντικαθίσταται με το άρθρο 10, ο παραβάτης των διατάξεων του άρθρου 5, δεν υπόκειται σε καμία τιμωρία, ούτε διοικητική, ούτε ποινική. Δηλαδή, ενώ παραπέμπει, εν ισχύ, η απαγορευτική διάταξη, δεν επιφέρει καμία ποινή διοικητική ή άλλη, για όποιον την παραβιάζει. Στην ουσία, δεν υπάρχει τιμωρία.

Το άρθρο 5, του ν. 2538/1997, στην ουσία, απαγορεύει την πώληση και διάθεση φαρμάκων μέσω διαδικτύου, με αποτέλεσμα να οδηγούμαστε σε μία ύπαρξη ποινής με το καινούριο σχέδιο νόμου. Γι’ αυτούς τους λόγους, ζητάμε, αφενός μεν, να προστεθεί στο άρθρο 5 του ν.2538, παράγραφος που να ορίζει, σαφώς, ότι απαγορεύεται η διαδικτυακή διάθεση κτηνιατρικών φαρμάκων, αφετέρου, να αναφερθεί συγκεκριμένα στην παρ. 4, του άρθρου 14, του, υπό συζήτηση, νομοσχεδίου, το οποίο αντικαθίσταται με το άρθρο 10, ότι τιμωρούνται με τις αυτές ποινές των υπολοίπων διατάξεων και όσοι παραβιάζουν το άρθρο 5, του ν.2538/1997.

Κυρίες και κύριοι Βουλευτές, πέραν των ανωτέρω διαπιστώσεων και επισημάνσεων, το νομοσχέδιο είναι σε θετική κατεύθυνση και δηλώνουμε και την ικανοποίηση μας, ότι η Πολιτεία ανταποκρίθηκε στο πάγιο αίτημα του Συλλόγου μας, που είχαμε υποβάλει σχετικά με το έργο των συναδέλφων και των ιατρών κτηνιάτρων που συμμετείχαν στο πρόγραμμα εκρίζωσης της φροντίδας των αιγοπροβάτων και των βοοειδών. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Κολοβέας.

**ΘΕΟΧΑΡΗΣ ΚΟΛΟΒΕΑΣ (Πρόεδρος του Δ.Σ. του Συνδέσμου Αντιπροσώπων Εισαγωγέων και Παρασκευαστών Κτηνιατρικών Φαρμάκων):** Ευχαριστώ, κύριε Πρόεδρε. Να χαιρετήσω και εγώ, από την πλευρά μου, ως σύνδεσμος Αντιπροσώπων Εισαγωγέων και Παρασκευαστών Κτηνιατρικών Φαρμάκων, την πρόταση που μάς κάνατε για να παραστούμε σε αυτή τη συνεδρίαση. Είναι πάρα πολύ σημαντικό, γιατί με τον τρόπο αυτό μπορούμε να μεταφέρουμε και σε εσάς την εμπειρία που έχουμε όλα αυτά τα χρόνια από τη λειτουργία των διαφόρων τομέων.

Επίσης, χαιρετίζουμε το κάθε νομοσχέδιο που είναι σε μία βάση βελτίωσης του πρωτογενούς και αγροτικού τομέα. Έτσι και αυτό το νομοσχέδιο βλέπουμε ότι είναι σε μία θετική κατεύθυνση. Ιδιαίτερα το άρθρο 9, για τη δημιουργία του Εθνικού Ηλεκτρονικού Μελισσοκομικού Μητρώου, είναι πολύ σημαντικό.

Στο άρθρο 21, ήθελα να κάνω μία αναφορά, σε ότι αφορά στις δαπάνες προγραμμάτων βρουκέλλωσης και να κάνω μία πρόταση προς το Υπουργείο, ότι θα πρέπει να ενισχυθούν, περαιτέρω, τα κτηνιατρικά κρατικά εργαστήρια, τα οποία μαζί με τα ιδιωτικά εργαστήρια μπορούν να βοηθήσουν πάρα πολύ τον Έλληνα κτηνοτρόφο, όπως κάνουν όλα αυτά τα χρόνια. Όμως, θεωρούμε ότι χρειάζεται μία ιδιαίτερη ενίσχυση τα χρόνια αυτά.

Θα ήθελα να σταθώ ιδιαίτερα στο άρθρο 14, το οποίο αφορά στα κτηνιατρικά φαρμακευτικά προϊόντα. Ως Σύνδεσμος κάνουμε μεγάλη προσπάθεια τα τελευταία χρόνια, ώστε να υπάρξει έλεγχος στη διακίνηση των φαρμάκων και να μην έχουμε προβλήματα παράνομης διακίνησης φαρμάκων, γιατί χάνονται έσοδα και για το ελληνικό δημόσιο, αλλά υπάρχουν και κίνδυνοι για τη δημόσια υγεία. Θα θέλαμε να δούμε μία αυστηροποίηση των διατάξεων, που αφορούν στην παράνομη διακίνηση και χρήση κτηνιατρικών φαρμάκων, όπως αυστηροποίηση των ελέγχων των προστίμων και των κυρώσεων.

Θα θέλαμε, επίσης, να προτείνουμε να υπάρξει ένα συντονιστικό κεντρικό όργανο, το οποίο, θα κάνει τους ελέγχους και το οποίο, θα αποτελείται από στελέχη όλων των αρμόδιων φορέων και από το Υπουργείο Αγροτικής Ανάπτυξης, από το Υπουργείο Υγείας και από το Υπουργείο Οικονομίας. Επίσης, να αυξηθούν οι δειγματοληπτικοί έλεγχοι που αναφέρονται στο άρθρο, συμπεριλαμβανομένων και των κτηνοτροφικών μονάδων και τέλος, να γίνεται δημοσιοποίηση των ελέγχων και των προστίμων που επιβάλλονται. Δεν είναι απαραίτητο να γίνεται δημοσιοποίηση των ελέγχων και των προστίμων που επιβάλλονται. Δεν είναι απαραίτητο να γίνεται δημοσιοποίηση των ονομάτων, λόγω προσωπικών δεδομένων που είναι δύσκολο. Τουλάχιστον, η δημοσιοποίηση των προστίμων και των ελέγχων στα Μέσα Μαζικής Ενημέρωσης θεωρούμε ότι θα δημιουργήσει ένα κλίμα ανάσχεσης, σε όσους σκέφτονται να διακινήσουν παράνομα γεωργικά φάρμακα.

Επίσης, σε περίπτωση σοβαρού παραπτώματος που θα θίγει τη δημόσια υγεία και τον καταναλωτή, θα πρέπει να γίνεται και δημοσιοποίηση των στοιχείων του εμπλεκόμενου παραβάτη. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Λαμπρόπουλος.

**ΣΩΤΗΡΗΣ ΛΑΜΠΡΟΠΟΥΛΟΣ (Ταμίας του Δ.Σ. της Πανελλήνιας Ομοσπονδίας Γεωτεχνικών Δημοσίων Υπαλλήλων):** Ευχαριστώ, κύριε Πρόεδρε. Ευχαριστούμε για την πρόσκληση στην Επιτροπή. Σε ότι αφορά στο νομοσχέδιο, δίνει αρκετές λύσεις σε προβλήματα που χρόνιζαν κάποια χρόνια.

Πιο συγκεκριμένα, σε ότι αφορά στο άρθρο 2, για τις έγγειες βελτιώσεις, κάποιες παρατηρήσεις που έχουμε να κάνουμε εμείς, έχουν να κάνουν με τους εργαζόμενους. Είναι αυτό που είπε και ο Πρόεδρος του ΓΕΩΤΕΕ. Δεν υπάρχει κλάδος ΤΕ Γεωλόγων. Οπότε, θα πρέπει να απαλειφθεί από το νομοσχέδιο η αναφορά σε «ΤΕ Γεωλόγους». Όπου υπάρχει ΠΕ ή ΤΕ Γεωπονικού, καλύτερα είναι να μπει «ΠΕ Γεωπονικού και ελλείψει ΠΕ να μπει ο ΤΕ».

Σε ότι αφορά στην παρ. α.γ, του άρθρου 2, που αναφέρει ότι στην επιτροπή που θα παρακολουθήσει τη μεταβίβαση των ΟΕΒ προς τους Δήμους μπορεί να συμμετέχει ένας υπάλληλος του κλάδου ΠΕ Μηχανικών να βάλουμε και ΠΕ Γεωλόγων.

Ουσιαστικά, στους ΓΟΕΒ και ΤΟΕΒ, αυτό που αποτελεί σημαντικό πρόβλημα, είναι η χρηματοδότηση, οι συσσωρευμένες οφειλές και οι εκτεταμένες φθορές στα δίκτυα, οι οποίες δημιουργούνται, κυρίως, από αγνώστους ή «γνωστούς αγνώστους». Όλα αυτά πρέπει να τα δούμε ξανά με ένα καινούργιο θεσμικό πλαίσιο, γιατί μιλάμε για το 80% του νερού που χρησιμοποιείται στη χώρα, το οποίο, είναι αρδευτικό νερό και ένα μεγάλο μέρος από το νερό αυτό περνάει από τους οργανισμούς αυτούς. Άρα, οι βελτιώσεις αυτές είναι προς την ορθή κατεύθυνση, αλλά παραμένει το πρόβλημα του παλιού θεσμικού πλαισίου.

Σε ότι αφορά στο άρθρο 3, εκκρεμεί ένας καινούργιος κανονισμός της Ευρωπαϊκής Ένωσης, που θα ενσωματωθεί στο εθνικό δίκαιο. Επομένως, εκεί θα δούμε με λεπτομέρεια διάφορα ζητήματα. Αυτό, το οποίο, έχουμε να προσθέσουμε εμείς, ως ΠΟΓΕΔΥ, είναι ότι στην Επιτροπή, στην ΤΕΓΕΛ, η οποία, είναι μία Επιτροπή που ασχολείται με σοβαρά θέματα των λιπασμάτων, θα πρέπει να προστεθεί και ένας εκπρόσωπος της Γενικής Διεύθυνσης Αποκεντρωμένων Δομών του Υπουργείου, ο Γενικός Διευθυντής, γιατί εκεί ανήκουν όλοι οι ελεγκτές. Μιλάμε για 50 σημεία ελέγχου σε όλη την Ελλάδα, γύρω στους τριακόσιους ελεγκτές, οι οποίοι, προφανώς, έχουν μία συσσωρευμένη γνώση και εμπειρία, που δεν θα πρέπει να απουσιάζει από την ΤΕΓΕΛ.

Σε ότι αφορά στο κομμάτι του πολλαπλασιαστικού υλικού, ειδικότερα το άρθρο 7, για την καλλιέργεια βιομηχανικής κάνναβης, είναι σε πάρα πολύ σωστή κατεύθυνση. Υπήρξε πάγιο αίτημα του συνδικαλιστικού κινήματος, απ’ όταν είχε βγει η απόφαση. Δηλαδή, να απαλειφθεί η εμπλοκή του Προϊσταμένου του Τμήματος Αγροτικής Ανάπτυξης, στην περίπτωση που είχαμε υπέρβαση του 0,2% στην τετραϋδροκαναβινόλη. Αυτό είχε μέσα και υποκειμενικότητα, γιατί για να καταλήξει ο προϊστάμενος μιας υπηρεσίας για ποιον λόγο υπήρξε η υπέρβαση αυτή, έπρεπε με επιστημονικό τρόπο να μελετήσει κάποια στοιχεία προσωπικά. Άρα, η απαλοιφή της διάταξης αυτής είναι σε πολύ καλή κατεύθυνση.

Αναφορικά με το άρθρο 8, για τις κτηνοτροφικές εγκαταστάσεις, προφανώς, η μία, ακόμη, παράταση, δεν δίνει λύση. Λύση θα δοθεί οριστικά, όταν λυθεί το πρόβλημα των κτηνοτροφικών εκμεταλλεύσεων και μπορέσουν οι άνθρωποι αυτοί να αδειοδοτηθούν, να μην είναι «έρμαια» της κάθε υπηρεσίας και του κάθε κακού γείτονα. Προφανώς, και πρέπει να περιφρουρήσουμε την κτηνοτροφία στη χώρα μας. Γνωρίζουμε ότι το σημαντικότερο πρόβλημα είναι η υποστελέχωση των δασαρχείων και τα προβλήματα που έχουν να κάνουν με τις εγκαταστάσεις των κτηνοτροφικών μονάδων μέσα σε λεγόμενες δασικές περιοχές. Εκεί, βέβαια, ερχόμαστε να γίνουμε επίκαιροι, αν δούμε ότι το κομμάτι των δασαρχείων είναι στο Υπουργείο Περιβάλλοντος. Ένα θέμα που ήταν αρμοδιότητα του Υπουργείου Αγροτικής Ανάπτυξης -αναφέρομαι πριν κάποια χρόνια- το κάναμε και αυτό συναρμοδιότητα, το μπλέξαμε, δηλαδή. Άρα, δείχνει και αυτό, ότι, μάλλον, πήγαμε πίσω, στο πώς μπλέχτηκαν τα δάση στο περιβάλλον.

Στο άρθρο 11, για τα διαχειριστικά σχέδια βόσκησης, η θέση της Ομοσπονδίας είναι ότι πρέπει να προχωρήσουν. Έχουμε ένα συγκριτικό πλεονέκτημα ως χώρα. Έχουμε 4.000 - 5.000 ενδημικά είδη, τα οποία αποτελούν τροφή του ζωικού μας κεφαλαίου. Το διαφοροποιούν από το ζωικό κεφάλαιο άλλων χωρών, φτιάχνουν τη μοναδικότητα των προϊόντων μας. Άρα, δεν μπορεί να έχουμε τον φορέα, που αποτελεί τη μοναδικότητα αυτή που είναι τα βοσκοτόπια, στον «αέρα», όπως να έχουμε στον «αέρα» και την ποιότητα των τροφίμων μας και τις επιδοτήσεις των παραγωγών μας. Το αν τα διαχειριστικά σχέδια θα τα κάνει το Υπουργείο ή η Περιφέρεια, ως Ομοσπονδία μάς είναι δευτερεύον. Είναι, βέβαια, οι βοσκότοποι ένας εθνικός πόρος, ένα εθνικό ζήτημα, αλλά το αν θα εκπονήσουν τα σχέδια οι Περιφέρειες ή το Υπουργείο, σε αυτό δεν μπορούμε να τοποθετηθούμε. Συνάδελφοι αξιόλογοι υπάρχουν και στον ένα φορέα και στον άλλον, επομένως, αυτό που προέχει είναι να προχωρήσει η διαδικασία.

Αναφορικά με το άρθρο 13, για τους ΠΟΑΥ. Οι ΠΟΑΥ ήταν μία κατάκτηση, καθώς είναι ο μοναδικός χωροταξικός υποδοχέας στο κομμάτι του πρωτογενούς τομέα που υπάρχει στη χώρα. Είπαμε πριν για τις κτηνοτροφικές εγκαταστάσεις. Δεν έχουμε κτηνοτροφικά πάρκα, δεν έχουμε κτηνοτροφικές ζώνες, δεν έχουμε περιοχές, στις οποίες ο κτηνοτρόφος θα μπορεί να μπει και να πει, εγώ είμαι εδώ. Δεν έρχεται ο άλλος να μου χτίσει το σπίτι και να μου πει φύγε. Αυτό το πετύχαμε στις υδατοκαλλιέργειες. Επομένως, η ανάπτυξη των ΠΟΑΥ και η υποβοήθησή τους μέσα από το άρθρο αυτό, που προωθεί τη χρηματοδότησή τους, θεωρούμε ότι ένα σημαντικό αναπτυξιακό «εργαλείο» για την περαιτέρω ανάπτυξή τους.

Σε ότι αφορά στα κτηνιατρικά φάρμακα, τοποθετήθηκε η συνάδελφος από τον Κτηνιατρικό Σύλλογο. Αυτό που έχουμε να πούμε εμείς, επειδή έχουμε πάρα πολλά διαφορετικά κυρωτικά πλαίσια μέσα στο Υπουργείο, είναι ότι θεωρούμε ότι στα πλαίσια του ν. 4235 πρέπει να προχωρήσουμε σε ένα ενιαίο κυρωτικό πλαίσιο, που να πιάνει όλους τους τομείς, για να μην υπάρχουν αλληλοεπικαλύψεις, κενά και διάφορα άλλα προβλήματα.

Στο άρθρο 15, για τις Σχολές Επαγγελμάτων Κρέατος, έχουμε να κάνουμε μία μικρή παρατήρηση στην Επιτροπή που κάνει τον επιτόπιο έλεγχο για την καταλληλόλητα των σχολών αυτών. Θα μπορούσε στη διμελή επιτροπή, στην οποία συμμετέχουν δύο κτηνίατροι του Υπουργείου, να υπάρχει και ένας κτηνίατρος από την οικεία περιφερειακή ενότητα, που μπορεί να έχει κι αυτός μία πιο άμεση άποψη για την κάθε περίπτωση.

Αναφορικά με το Εθνικό Πρόγραμμα Συλλογής και Διαχείρισης Νεκρών Ζώων, προφανώς, και δίνει μία βιώσιμη λύση. Το θέμα είναι να μπορέσει να εφαρμοστεί και να μπορέσουμε να περάσουμε την κουλτούρα αυτή στους παραγωγούς για να λειτουργήσει, γιατί έχουμε και νομοθεσία για τα ανεπιτήρητα ζώα. Εκεί εμπλέκονται οι Δήμοι και, δυστυχώς, δεν δουλεύει τίποτα. Στον Ταΰγετο, απ’ όπου είναι η καταγωγή μου, από τη Μεσσηνία, υπάρχουν ζώα τα οποία γυρίζουν και δεν μπορεί να τα μαζέψει κανένας και δημιουργούν πάρα πολλά προβλήματα.

Σχετικά με τις ρυθμίσεις για τον ΕΛΓΑ, προφανώς, θεωρούμε, ότι η νομική κάλυψη είναι, εκ των ουκ άνευ, για τον Οργανισμό και θεωρούμε, όπως είπε ο Πρόεδρος του ΓΕΩΤΕΕ, ότι πρέπει να επεκταθεί και στο Υπουργείο. Οι συνάδελφοι του Υπουργείου, κατά την άσκηση των καθηκόντων τους και κατά τη δημιουργία αποφάσεων, διοικητικών εγγράφων και οτιδήποτε άλλο, δεν έχουν νομική κάλυψη. Το Νομικό Συμβούλιο του Κράτους ασχολείται με πολύ εξειδικευμένα ζητήματα και δεν μπορεί να ανταποκριθεί στην καθημερινότητα. Έχουμε και άλλα Υπουργεία στα οποία υπάρχει νομική υπηρεσία. Άρα, θεωρούμε ότι μπορεί να δημιουργηθεί μία αντίστοιχη υπηρεσία και στο Υπουργείο Αγροτικής Ανάπτυξης και Τροφίμων.

Αναφορικά με το άρθρο 20, που αναφέρεται στην εκκαθάριση δαπανών, έχουμε πολλές περιπτώσεις συναδέλφων, οι οποίοι μένουν απλήρωτοι για σειρά ετών. Άρα, θεωρούμε ότι είναι στην σωστή κατεύθυνση.

Στο άρθρο 23 για το ΠΟΕΣΕ, έγινε μία εναρμόνιση με τον Κανονισμό 625/17. Προφανώς, είναι αθέτηση και πρέπει να ενσωματωθεί στο εθνικό δίκαιο. Αυτό που έχουμε να πούμε εμείς, είναι ότι όσες προβλέψεις έχει το συγκεκριμένο άρθρο για μία συντονιστική επιτροπή παρακολούθησης των ελέγχων, είναι, προφανώς, προς τη σωστή κατεύθυνση. Πάλι, ερχόμαστε στο επίκαιρο κομμάτι, το ότι πρέπει να αποφασίσουμε κάποια στιγμή, αν θέλουμε να έχουμε «σαλαμοποιημένους» και πολυδιασπασμένους ελέγχους ή αν θέλουμε μία καθετοποίηση των ελέγχων αυτών υπό έναν φορέα, υπό μία «στέγη», για να μπορέσει να είναι πιο αποτελεσματικοί.

Στο άρθρο 25 για τα αγροτικά αδικήματα φθοράς. Θεωρούμε ότι στην αυστηροποίηση των ποινών θα πρέπει να μπει και το άρθρο 37 του ν. 3585/2007 που μιλάει για τις κλοπές και τις υπεξαιρέσεις, το οποίο δεν έχει ενταχθεί στη συγκεκριμένη τροποποίηση. Θεωρούμε ότι οι διοικητικές κυρώσεις, οι οποίες έχουν προβλεφθεί στο συγκεκριμένο άρθρο θα πρέπει να προβλεφθούν για το σύνολο των παραβάσεων που προβλέπει ο ν. 3585/17, γιατί, ουσιαστικά, οι διοικητικές κυρώσεις είναι αποτρεπτικές. Ο εισαγγελέας με τους ρυθμούς που λειτουργεί η Δικαιοσύνη, όπως γνωρίζουμε, ουσιαστικά θα πάει σήμερα στον εισαγγελέα, θα πάει στο ακροατήριο μετά από πέντε χρόνια, «φέξε μου και γλίστρησε». Και προφανώς, για να είμαστε και πραγματιστές, ερχόμαστε στο μεγάλο ζήτημα που υπάρχει στο αγροτικό τοπίο με την ασφάλεια. Η Ελληνική Αστυνομία δεν μπορεί να ανταποκριθεί στα καθήκοντα φύλαξης του αγροτικού τοπίου και της αγροτικής περιουσίας. Έχει αποδειχθεί, όπως ξέρετε. Μπορεί να βελτιωθεί με ένα εξειδικευμένο κομμάτι της Αστυνομίας που θα ασχοληθεί με αυτό; Η αγροτική ύπαιθρος είναι «έρμαιο» αυτή τη στιγμή, του κάθε είδους «μικρού» ή «μεγαλύτερου εγκληματία».

Τέλος, το άρθρο 27, είναι στη θετική κατεύθυνση. Έρχεται να κατοχυρώσει κομμάτι της βιολογικής γεωργίας στη χώρα μας. Όπως στη βιολογική γεωργία, όπως και σε πολλούς άλλους τομείς του Υπουργείου μας, θεωρούμε ότι ο ένας «πυλώνας» είναι η πρόβλεψη των κυρώσεων. Υπάρχει, όμως, και ο δεύτερος πυλώνας που είναι η εφαρμογή. Έτσι, ενώ προβλέπονται κυρώσεις, θα πρέπει να υπάρχουν και διοικητικές αποφάσεις για τις κυρώσεις αυτές. Αλλιώς, μένει χαρτί «άγραφο».

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Αν δεν γίνουν ερωτήσεις, βεβαίως θα έχετε τη δυνατότητα να συνεχίσετε.

Θα ήθελα να κάνω μία παρατήρηση σχετικά με όσα είπαν η κυρία Τραχήλη και ο κ. Κολοβέας, για τα κτηνιατρικά φάρμακα και για τον τρόπο που διακινούνται κ.λπ.. Μήπως περνάει από το μυαλό σας, αν θα εξυπηρετούσε να αναγράφεται και πάλι η ενδεικτική τιμή στα κτηνιατρικά φάρμακα; Μήπως είναι ένας λόγος που καταφεύγουν σε αυτού του είδους τη διακίνηση; Μιλώ πάντα για φάρμακα που απευθύνονται στην κτηνοτροφία και όχι για ταpet. Μιλώ για τους κτηνοτρόφους. Μήπως στην επαρχία βοηθάει καλύτερα τη διακίνηση και τις συναλλαγές μεταξύ κτηνοτρόφων και κτηνιάτρων ή καταστημάτων το να αναγράφεται μία ενδεικτική τιμή; Δεν είναι δεσμευτική στο τέλος - τέλος, αλλά μία ενδεικτική τιμή προστατεύει τους πάντες, τους μεν πωλητές από τον πειρασμό, τους δε κτηνοτρόφους από υπερβολικές χρεώσεις. Σκεφτείτε το και αν θέλετε το σχολιάζετε.

Τον λόγο έχει ο κ. Πίττας.

**ΓΕΩΡΓΙΟΣ ΠΙΤΤΑΣ (Αντιπρόεδρος της Εθνικής Διεπαγγελματικής Οργάνωσης Μελιού (ΕΔΟΜ)):** Ευχαριστώ πολύ, κύριε Πρόεδρε. Χαιρετίζω όλους τους παρευρισκόμενους.

Θα ήθελα να ξεκινήσω, λέγοντας, ότι, επιτέλους, σε ένα νομοσχέδιο του Υπουργείου Αγροτικής Ανάπτυξης αναφέρεται η μελισσοκομία. Αναφέρεται στο άρθρο 9, με μία εφαρμογή την οποία θέλουμε και η οποία, επιτέλους, αναγνωρίζεται και θεσμοθετείται, το Εθνικό Ηλεκτρονικό Μελισσοκομικό Αρχείο και η Ατομική Μελισσοκομική Ταυτότητα. Όποιος διαβάσει το άρθρο 9, δεν καταλαβαίνει, ακριβώς, τη σημασία αυτού του άρθρου. Αναλύεται όμως, πολύ καλά, στην αιτιολογική έκθεση. Εάν, πράγματι, εφαρμοστεί το άρθρο αυτό, όπως αναφέρεται στην αιτιολογική έκθεση, υπάρχει μία πλήρης διαφάνεια, καταγραφή και στήριξη του κλάδου, κάτι το οποίο το θεωρούμε απαραίτητο για ένα εθνικό προϊόν, όπως είναι το μέλι.

Βέβαια, σε όλα τα θέματα, ακολουθεί η εφαρμογή. Εμείς είμαστε πάντα πρόθυμοι, σε συνεννόηση με το Υπουργείο, για την ορθή εφαρμογή αυτού του άρθρου, ώστε να έχει και τα θεμιτά και τα αναγκαία αποτελέσματα. Μία μόνο μνεία, ότι ανάμεσα στους φορείς οι οποίοι θα συνεργάζονται με το Υπουργείο για την εφαρμογή του άρθρου αυτού, θα θέλαμε να είναι και τα Κέντρα Μελισσοκομίας, ένας θεσμός που δουλεύει πολλά χρόνια και στηρίζει τον Έλληνα μελισσοκόμο.

Δεύτερον, θα ήθελα να αναφερθώ στις κυρώσεις. Επιτέλους, υπάρχει μία αυστηροποίηση και καταγραφή των κυρώσεων που είναι απαραίτητες για τον περιορισμό των ελληνοποιήσεων. Και εδώ πάλι το πρόβλημα είναι η σωστή εφαρμογή των ελέγχων, ώστε μετά να ακολουθήσουν οι κυρώσεις. Εκεί είμαστε πάλι πρόθυμοι να συνεργαστούμε με το Υπουργείο για τους τρόπους εφαρμογής των ελέγχων, ώστε να προστατευθεί το εθνικό αυτό προϊόν. Έχουμε και μία πρόταση. Όταν υπάρξουν οι κυρώσεις, πρέπει να πληρωθούν οι κυρώσεις, διότι αντιλαμβανόμαστε, ότι, πολλές φορές, υπάρχουν κυρώσεις και ποτέ δεν τηρούνται. Μία πρόταση είναι, να πηγαίνουν στην εφορία τα χρέη, ώστε να μπορούν να πληρώνονται άμεσα και να φέρνουν το αποτέλεσμα που πρέπει.

Θα ήθελα να αναφερθώ και στην Εθνική Επιτροπή Δικτύου Γεωργικής Λογιστικής Πληροφόρησης, όπου αναφέρεται η αειφορία και η βιοποικιλότητα. Μου κάνει εντύπωση πώς σε ένα τόσο σημαντικό άρθρο, δεν αναφέρεται η μέλισσα. Είναι γνωστό, ότι η μέλισσα συμβάλλει με την επικονίαση, πολύ σημαντικά, και στη βιοποικιλότητα και στην αειφορία. Γιατί ζητάω να αναφερθεί; Γιατί έτσι μόνο θεσμοθετείται η προστασία της. Μου κάνει εντύπωση, όταν σε μία χώρα που έχει τόσο ανεπτυγμένη μελισσοκομία, δεν αναγνωρίζεται η συμβολή της μέλισσας και δεν αναφέρεται η συμβολή της μέλισσας.

Σας είπα, ότι ένα νομοσχέδιο που αναφέρεται στη μελισσοκομία, επιτέλους, ήρθε. Στην Ευρώπη, το Ευρωπαϊκό Κοινοβούλιο, έχει βάλει στόχο την προστασία της μέλισσας, πανευρωπαϊκά και υπάρχουν φορείς και θεσμοί στην Ευρωπαϊκή Επιτροπή, όπως στην EFSA, για την προστασία της μέλισσας. Ζητάω, λοιπόν, την αναγνώριση και την αναφορά της μέλισσας στην αειφορία και την βιοποικιλότητα.

Αυτά σε ότι αφορά στις θέσεις Εθνικής Διεπαγγελματικής και χαιρετίζω την πρόταση του Υπουργείου για τη στήριξη της μελισσοκομίας. Ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής) :** Τον λόγο έχει ο κ. Βλαχάκης.

**ΙΩΑΝΝΗΣ ΒΛΑΧΑΚΗΣ (Πρόεδρος της Ένωσης Αυγοπαραγωγών) :** Καλησπέρα σε όλους. Κύριε Πρόεδρε, κύριε Υπουργέ, κυρία Υφυπουργέ, αξιότιμοι κύριοι Βουλευτές, ευχαριστώ πάρα πολύ για την ευκαιρία και την πρόσκληση.

Το βασικό πρόβλημα του κλάδου, όπως και σε πάρα πολλούς άλλους, είναι οι ελληνοποιήσεις. Ξέρω ότι υπάρχει μία «σημαία» από την Κυβέρνηση για να αντιμετωπιστούν οι ελληνοποιήσεις. Κάποτε είχαμε μία παραγωγικότητα που κάλυπτε το 90% της κατανάλωσης και τώρα είμαστε στο 60% και αυτό λόγω των ελληνοποιήσεων. Μία πρόταση είναι να σημανθούν όλα τα εισαγόμενα αυγά.

Αυτό είναι το γενικό πλαίσιο. Ας πάμε, όμως, σε ένα πολύ ευχάριστο. Το ότι ο κ. Υπουργός και η κυρία Υφυπουργός κατάφεραν με ταχύτητα να περάσουν***….(κακή σύνδεση)***

Το ισοζύγιο πρέπει, λοιπόν, να γίνεται σε όλες τις ειδικές εκτροφές για κάθε παραγωγό. Αυτό είναι ένα πολύ σημαντικό βήμα και συγχαίρουμε την Κυβέρνηση γι’ αυτό. Στα ισοζύγια αυτά, πρέπει να μπουν και οι ειδικές εκτροφές και οι μονάδες επεξεργασίας παστεριωμένου αυγού.

Σε ότι αφορά στο θέμα της διατήρησης των μονάδων που δεν συμμορφώνονται με το ν. 4056, δόθηκε αυτή η προθεσμία μέχρι τέλους του έτους, αλλά με διατήρηση του 25% της δυναμικότητας του προεδρικού διατάγματος. Αυτό σημαίνει, ότι αντί για 12.000 κότες, κάποιος θα έχει 3.000. Μία μονάδα με 3.000 κότες δεν θα είναι βιώσιμη. Θα θέλαμε, λοιπόν, αυτή η δυναμικότητα, να φτάσει το προεδρικό διάταγμα που λέει για 12.000 κότες.

Στο θέμα των μητρώων. Μέσω των ισοζυγίων του «ΑΡΤΕΜΙΣ», θα υπάρχουν τα μητρώα, τα οποία θα είναι διαθέσιμα σε όλες τις υπηρεσίες. Ποιος παράγει, τι παράγει και πόσα; Εδώ θα πω κάτι ευχάριστο. Όπως υποσχεθήκαμε στην κυρία Αραμπατζή, θα υπογράψουν και οι επαγγελματικοί του αυγού στο Υπουργείο.

Κάτι που ήθελα να προσθέσω είναι είναι να δοθούν δυνατότητες για αναπτυξιακά σχέδια στην αυγοπαραγωγή, γιατί έχουμε πάρα πολύ δύναμη και περιθώριο ανάπτυξης της αυγοπαραγωγής.

Επίσης, στο προεδρικό διάταγμα, εκεί που συμμορφώνονται οι μονάδες με τον ν.4056, από 12.000 κότες να γίνει 24.000 κότες.

Αν έχετε κάποια ερώτηση, είμαι στη διάθεσή σας. Ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Τον λόγο έχει ο κ. Τουραλιάς.

**ΑΠΟΣΤΟΛΟΣ ΤΟΥΡΑΛΙΑΣ (Πρόεδρος της Ελληνικής Οργάνωσης Παραγωγών Υδατοκαλλιέργειας (ΕΛΟΠΥ)):** Σας ευχαριστώ πολύ για την πρόσκληση. Με την ευκαιρία που μου δίνετε τη δυνατότητα να παραστώ στη συγκεκριμένη Επιτροπή, θέλω να εκφράσω την άποψή μας, ότι η πανδημία του Covid-19 την οποία διερχόμαστε, νομίζω, ότι κατέδειξε περίτρανα τη σημασία του πρωτογενή τομέα στην οικονομική αυτονομία και ανάπτυξη μιας χώρας. Εύχομαι η πολιτική ηγεσία να προβεί σε όλες τις απαραίτητες ενέργειες για την επίλυση χρόνιων προβλημάτων που υπάρχουν και να παρέχει στήριξη στους κλάδους του πρωτογενή τομέα, ώστε, πραγματικά, να αποτελέσει τον ισχυρό «πυλώνα» για την ανάπτυξη της χώρας μας.

Δεν θα αναφερθώ στη σπουδαιότητα για την ίδρυση και την ολοκλήρωση του χωροταξικού σχεδιασμού της υδατοκαλλιέργειας με τη δημιουργία των ΠΟΑΥ, γιατί θεωρώ, ότι η πολιτική ηγεσία το έχει αντιληφθεί στο έπακρο και στα πλαίσια αυτά, νομίζω, ότι είναι και η πρόβλεψη η οποία υπάρχει στο συγκεκριμένο νομοσχέδιο.

Το κομμάτι της υδατοκαλλιέργειας αφορά μόνο το άρθρο 12 με δύο συγκεκριμένες διατάξεις. Η πρώτη αναφέρεται στη δυνατότητα που υπάρχει στο ειδικό πλαίσιο χωροταξικού σχεδιασμού και αειφόρου ανάπτυξης και συγκεκριμένα στη λειτουργία των ΠΟΑΥ. Βάσει της προβλεπόμενης από το ν. 4282/14 διαδικασίας, παραμένει σε εκκρεμότητα και δεν έχει ρυθμιστεί το θέμα της έγκρισης του εσωτερικού κανονισμού της λειτουργίας των ΠΟΑΥ.

Με τη συγκεκριμένη διάταξη ορίζεται ότι η έγκριση θα δίνεται από τον συντονιστή της οικείας αποκεντρωμένης διοίκησης, πριν από την έκδοση της απόφασης ανάθεσης της διαχείρισης του ΠΟΑΥ στον φορέα διαχείρισης. Συμφωνούμε απόλυτα με την προτεινόμενη διάταξη. Ήταν και θέση μας το συγκεκριμένο θέμα. Θεωρούμε, όμως, σκόπιμο, να προστεθεί παράγραφος ως εξής: «με απόφαση του Υπουργού Αγροτικής Ανάπτυξης και Τροφίμων να καθορίζονται η δομή, οι κατευθύνσεις, οι προδιαγραφές του περιεχομένου του εσωτερικού κανονισμού λειτουργίας των φορέων της διαχείρισης των ΠΟΑΥ». Αυτό το κρίνουμε αναγκαίο, έτσι ώστε να υπάρχει ένα ενιαίο περιεχόμενο, σε επίπεδο χώρα, των εσωτερικών κανονισμών διαχείρισης, πράγμα που έχει καταστεί πραγματικότητα και σε άλλες διοικητικές πράξεις, όπως είναι οι μελέτες περιβαλλοντικών επιπτώσεων, η στρατηγική μελέτη περιβαλλοντικών επιπτώσεων, οι αποφάσεις μίσθωσης και άλλες διατάξεις. Συνεπώς, σε ότι αφορά στην πρώτη διάταξη, συμφωνούμε απόλυτα και θεωρούμε, ότι πρέπει να προστεθεί η συγκεκριμένη παράγραφος.

Η δεύτερη αφορά, ουσιαστικά, μία αναδιατύπωση του άρθρου 12, του ν. 4282/14. Μάς βρίσκει, απολύτως, σύμφωνους, γιατί καθιστά λειτουργική τη σχετική διάταξη, επιλύει θέματα τα οποία αφορούσαν την απόδοση των μισθωμάτων, είτε στους οικείους Δήμους, είπε στους φορείς προστατευόμενων περιοχών, είτε στους φορείς διαχείρισης των ΠΟΑΥ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Τον λόγο έχει, ο κ. Δημήτριος Κοτσόργιος.

**ΔΗΜΗΤΡΙΟΣ ΚΟΤΣΟΡΓΙΟΣ (Μέλος της Πανελλήνιας Ένωσης Πλοιοκτητών Παράκτιων Επαγγελματικών Αλιευτικών Σκαφών (ΠΕΠΠΕΑΣ)):** Ευχαριστούμε για την πρόσκληση. Είμαι μέλος της Πανελλήνιας Ένωσης και εξουσιοδοτημένος από το Δ.Σ. να κάνω την παρέμβαση στην Επιτροπή Παραγωγής και Εμπορίου, σήμερα.

Η Βουλή συζητά και νομοθετεί για ένα σημαντικό ζήτημα, άλλα συζητάει και νομοθετεί πάνω από ένα μεγάλο κενό. Το κενό αυτό λέγεται έλλειψη Εθνικής Αλιευτικής Στρατηγικής. Καταλαβαίνετε τι σημαίνει αυτό. Επιχειρείται, αυτή τη στιγμή, με το νομοσχέδιο αυτό να τροποποιηθεί το άρθρο 10 του αλιευτικού κώδικα του ν.420/70 για να προβλέπει δυνατότητα παράτασης των υπουργικών αποφάσεων, πέραν του ενός έτους για άλλο ένα ακόμα έτος. Αυτό εμείς ως παράκτιοι αλιείς, θεωρούμε ότι είναι ένα πολύ αρνητικό σημείο, γιατί θα δίνει τη δυνατότητα για λανθασμένες αποφάσεις που παίρνονται με τη στήριξη μιας διοίκησης, που χρόνια τώρα μάς έχει δείξει, ότι, ουσιαστικά, δεν ενδιαφέρεται για την οικογενειακή επιχείρηση της παράκτιας αλιείας, παρά μόνο για τη λεγόμενη βιομηχανική αλιεία. Θεωρούμε, ότι πρέπει να απαλειφθεί αυτή η τροποποίηση του άρθρου 10.

Επίσης, πρέπει να επισημάνουμε, ότι σε ότι αφορά στη μετατροπή των κυρώσεων που έχουν επιβληθεί για παραβάσεις, είτε της Κοινής Αλιευτικής Πολιτικής, είτε της εθνικής αλιευτικής πολιτικής, θεωρούμε, ότι δεν θα πρέπει να παραγράφονται ή να διαγράφονται ή να τροποποιούνται αυτές οι ποινές και τα διοικητικά πρόστιμα, γιατί έτσι θα δώσουν το δικαίωμα σε αυτούς τους ανθρώπους, τους 700 ανθρώπους στη χώρα, οι οποίοι ελέγχονται για την καταστροφή του θαλάσσιου περιβάλλοντος και της ζωής των ιχθυοπληθυσμών, να συνεχίσουν αυτό το έργο που, ουσιαστικά, πλήττει τη θαλάσσια βιοποικιλότητα.

Είναι γεγονός, ότι βάζουν περιοριστικά μέτρα, αλλά σε «νεκρό» χρόνο. Έβαλε το ΥΠΑΑΤ περιοριστικά μέτρα στη μηχανότρατα, ξέρετε πότε; Μεταξύ Χριστουγέννων και Πρωτοχρονιάς. Ξέρετε γιατί; Εκείνη την περίοδο, δεν τρώει κανένας ψάρι. Τρώνε όλοι χοιρινό. Αυτό το περιοριστικό μέτρο έβαλε, γιατί δεν πηγαίνει κανένας για δουλειά μεταξύ Χριστουγέννων και Πρωτοχρονιάς. Έβαλε, για παράδειγμα, στους παράκτιους μία απαγόρευση στον μπακαλιάρο και τους λέει ότι τον Φλεβάρη απαγορεύεται ο μπακαλιάρος. Ρωτήσαμε τη Γενική Διεύθυνση, γιατί απαγορεύεται για τους παράκτιους ο μπακαλιάρος που είναι τα, πλέον, αλιευτικά συστατικά «εργαλεία», τα, πλέον, επιλεκτικά αλιευτικά εργαλεία; Η Γενική Διεύθυνση Αλιείας μάς απάντησε ότι είναι «ένα αντισταθμιστικό μέτρο που πρέπει να συμπεριληφθεί στο διαχειριστικό της μηχανότρατας για να μην φωνάζουν και οι φτωχοί». Δεν είναι έτσι.

Ο βασικός «πυλώνας» της ελληνικής αλιείας είναι η μικρή παράκτια αλιεία, η οποία μπορεί να έχει μικρή συμμετοχή στο Εθνικό Ακαθάριστο Προϊόν, όμως, είναι στρατηγικής σημασίας για τη χώρα. Ξέρετε γιατί είναι στρατηγικής σημασίας για τη χώρα; Γιατί συμμετέχει στην ασφάλεια της χώρας, στην άμυνα. Διατηρεί τα πολιτισμικά στοιχεία των περιοχών, συμβάλλει στη μείωση της ανεργίας των περιοχών αυτών, είναι διάσπαρτη σε όλη την ακτογραμμή και σε όλα τα νησιά της χώρας. Αυτή είναι η μικρή παράκτια αλιεία της χώρας μας.

Επίσης, θα πρέπει να μην ξεχνάμε και ορισμένα πράγματα. Βέβαια, αναφερόμαστε σε εξειδικευμένους όρους, γιατί η αλιεία της χώρας μας είναι πολυειδική. Όμως, εμείς που ασχολούμαστε με τη θάλασσα το καταλαβαίνουμε. Κάποιοι γεωργοί και κάποιοι κτηνοτρόφοι και κρατικοί υπάλληλοι, προφανώς, να μην τα καταλαβαίνουν, αλλά θα πρέπει να καταλαβαίνουν, ότι η αλιεία είναι διαχείριση κοινών πόρων. Δεν έχει ιδιοκτησιακό καθεστώς, όπως έχει η γεωργία.

Το γρι – γρι, για παράδειγμα, δεν το ξεχωρίζει καμία νομοθεσία, σε γρι - γρι ημέρας και νύχτας. Εδώ το ξεχωρίζουμε σε γρι - γρι ημέρας και νύχτας για να δίνουν τη δυνατότητα στις παράνομες αλιευτικές δραστηριότητες με το γρι - γρι της ημέρας, που, πραγματικά, είναι ένα καταστροφικό αλιευτικό εργαλείο που πλήττει σημαντικά τη βιοποικιλότητα των οικοσυστημάτων.

Για την υδατοκαλλιέργεια, έχω να πω, ότι αλληλεπιδρά με την αλιεία και για τα οικοσυστήματα και για τα προϊόντα. Έχει σημασία, όταν συζητείται κάτι για την υδατοκαλλιέργεια να καλούνται και οι φορείς της παράκτιας αλιείας για να συνεισφέρουν και αυτοί με τη γνώμη τους. Μόνο μέσα από διάλογο και από τη συζήτηση θα μπορούμε, πραγματικά, να χαράξουμε Εθνική Αλιευτική Στρατηγική.

Σε ότι αφορά στα διαχειριστικά σχέδια, έχω να πω, ότι αναγκαστήκαμε να καταγγείλουμε στον Εισαγγελέα του Αρείου Πάγου, ότι χρησιμοποιήθηκαν «πλαστά» στοιχεία για να στερούν σχέδια διαχείρισης στην Ευρωπαϊκή Επιτροπή για παράνομα αλιευτικά εργαλεία, τη στιγμή που ούτε η επιστημονική, τεχνική και οικονομική επιτροπή της Ευρωπαϊκής Ένωσης δεν το δέχθηκε και δήλωσε ξεκάθαρα ότι μας έστειλαν ψεύτικα στοιχεία. Η Προϊσταμένη της Διεύθυνσης Αλιείας στην Αθήνα έστελνε και εκείνη ψεύτικα στοιχεία με έγγραφο στην Ευρωπαϊκή Επιτροπή.

Δεν είμαστε ο «φτωχός συγγενής», είμαστε οι Έλληνες εργάτες της θάλασσας και θέλουμε το Υπουργείο να μας φέρεται με σεβασμό. Θέλουμε -και κάνω έκκληση σε όλους σας- να επαναθεσμοθετηθούν οι συνδικαλιστικές οργανώσεις της Αλιείας που διαλύθηκαν με τον «φασίζοντα» ν.4015/2011. Για πρώτη φορά, διαλύθηκε η Συνομοσπονδία Αλιέων Ελλάδας, διαλύθηκαν οι Ομοσπονδίες των Αλιευτικών Συλλόγων της χώρας με νόμο της Βουλής των Ελλήνων. Γιατί δεν έχουμε δικαίωμα να εκπροσωπούμαστε; Κάντε μία προσθήκη στο σημερινό σχέδιο νόμου και καταργείστε τη διάταξη του ν.4015/2011 και οι αλιείς θα επαναθεσμοθετήσουν τις συνδικαλιστικές τους οργανώσεις με βάση τον ν.1361/1983 και τον ν.2538/2000. Κάντε το, συμπληρώστε το σε αυτόν τον νόμο. Ένα άρθρο που να καταργεί το συγκεκριμένο ν.4015/2011.

Το άλλο που έχουμε να πούμε είναι το εξής: το προφίλ του αλιευτικού κλάδου πρέπει να το επανακαθορίσουμε. Τα κριτήρια επαγγελματικότητας τα ζητάμε χρόνια. Το ζητούσαμε από τον κ. Κοντό, τότε που γίνονταν οι συνελεύσεις σε όλη την χώρα. Δεν μπορεί επαγγελματίας ψαράς να θεωρείται αυτός που αγοράζει πετρέλαιο κάθε τρία χρόνια. Αυτό λέει ο νόμος περί αγροτών και αγροτικών εκμεταλλεύσεων. Καταλαβαίνετε τον τρόπο με τον οποίο κάποια νομοθετήματα δημιουργούν σοβαρά προβλήματα σε παραγωγικές τάξεις. Στους αλιευτικούς συνεταιρισμούς είναι δυνατόν να μην συμμετέχουν επαγγελματίες ψαράδες και οποιοσδήποτε θέλει να πηγαίνει σε έναν συνεταιρισμό να εγγράφεται και να παίρνει την ιδιότητα του συνεταιριζόμενου ψαρά;

Προτείνουμε, ακόμη, να θεσμοθετηθούν Περιφερειακά Συμβούλια Αλιείας. Το Κεντρικό Συμβούλιο Αλιείας, πολλές φορές, είναι χωρίς ουσία, γιατί -και παρά τη γνώμη του Συμβουλίου Αλιείας- ένας Υπουργός νομοθετεί σε αντίθεση με την άποψη του Συμβουλίου. Αυτό το λέω, επειδή συμμετείχα χρόνια στο Συμβούλιο Αλιείας και γνωρίζω τι γίνεται. Να θεσμοθετηθούν, λοιπόν, τα Περιφερειακά Συμβούλια, να αποφασίζουν οι τοπικές κοινωνίες της Περιφέρειας, να εισηγείται η Περιφέρεια στο Υπουργείο Αγροτικής Ανάπτυξης και το Υπουργείο Αγροτικής Ανάπτυξης μετά να νομοθετεί.

Δεν θα σταθώ σε κανένα άλλο θέμα από τους άλλους κλάδους, γιατί δεν είμαι εξουσιοδοτημένος να το κάνω. Όμως, κάνω πραγματικά έκκληση, η ελληνική παράκτια αλιεία, οι 35.000 οικογένειες των παράκτιων ψαράδων εκπέμπουν SOS προς την Κυβέρνηση, προς όλους τους παραγωγικούς φορείς και προς όλες τις συλλογικές οργανώσεις. Η παράκτια αλιεία της Ελλάδας καταστρέφεται. Είναι στο χέρι σας να βοηθήσετε να διατηρηθεί ο κλάδος, να επιτευχθεί η βιωσιμότητά του, να μπορέσουμε να πετύχουμε την υγεία των θαλασσών μας, την ανάκαμψη των ιχθυοπληθυσμών. Δεν έχουμε ανάγκη μόνο από τους ευρωπαίους και τις επιδοτήσεις. Ας σταματήσουμε, κάποια στιγμή, να ζούμε μόνο με τα επιδόματα. Ας μπορέσουμε να παράγουμε για να έχουμε προϊόντα για τη χώρα μας. Σας ευχαριστώ πάρα πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος Επιτροπής):** Τον λόγο έχει ο κ. Κανάκας.

**ΒΑΣΙΛΕΙΟΣ ΚΑΝΑΚΑΣ (Πρόεδρος της Ένωσης των Τοπικών Οργανισμών Εγγείων Βελτιώσεων (ΤΟΕΒ)):** αφού σας ευχαριστήσω για την πρόσκληση συμμετοχής μας στην συζήτηση για το σχέδιο νόμου, οφείλω να πω ότι έχει πολύ καλή φιλοσοφία. Διαβάζοντάς το κάποιος, καταλαβαίνει ότι κάποια πράγματα τα βάζει σε μία σειρά που έπρεπε να είχε μπει, εδώ και χρόνια. Βάζει σε μία σειρά κάποια πράγματα που υπήρχαν ή δεν υπήρχαν και βάζει και μία σειρά σε διαφορετικές απόψεις και διαφορετικές ενστάσεις που είχαν κατατεθεί από όλους μας.

Βεβαίως, θα τοποθετηθώ για το άρθρο 2, που έχει να κάνει με τις έγγειες βελτιώσεις, ξεκινώντας, πρώτα απ’ όλα, από τα κονδύλια τα οποία μπορούν να έχουν και οι Περιφέρειες για να αποκαθιστούν τις όποιες ζημιές γίνονται στον κλάδο μας, είτε είναι μία νεροποντή, είτε είναι ένα σπάσιμο διώρυγας ή ό,τι άλλο γίνεται στον κλάδο μας. Ήταν κάτι το οποίο χρόνια τώρα λέγαμε πως πρέπει να το κάνουμε. Είναι κάτι που επείγει. Θα έπρεπε από το Κράτος, θα έπρεπε από το Υπουργείο να γίνουν οι απαραίτητες ενέργειες, που κάναμε οι ίδιοι οι αγρότες, όταν φτάναμε σε εκείνο το σημείο, δηλαδή, να προσπαθούμε να κάνουμε κάποια «μπαλώματα» μέχρι να αποκατασταθεί η ζημιά, όπως έπρεπε να γίνει.

Χαιρετίζουμε θετικά αυτή την ενέργεια, γιατί η Περιφέρεια είναι κοντά και όταν θα γίνει μια ζημιά, θέλω να πιστεύω ότι θα είναι παρούσα. Όχι ότι δεν ήταν, αλλά τώρα θα γίνεται άμεσα. Καταλαβαίνετε ότι όταν στερείται νερό μία καλλιέργεια που έχει ανάγκη για να ποτιστεί και περάσουν τέσσερις μέρες χωρίς, τότε για εμάς η χρονιά έχει, σχεδόν, τελειώσει. Όταν το νερό δεν υπάρχει στον κατάλληλο χρόνο, τότε, δυστυχώς, η παραγωγή πέφτει 30-40%.

Θα μπω και στο δεύτερο κομμάτι και μετά θα σχολιάσω κάποια πράγματα που έχει να κάνει και με τους Δήμους, οι οποίοι θα μπορούν να έχουν και τα έργα, ακόμη και την διοίκηση εκεί που δεν υπάρχει. Δεν έχουμε κανένα πρόβλημα. Οι Δήμοι έχουν δοκιμαστεί και κάποια πράγματα άργησαν πάρα πολύ. Κάποιοι, ίσως, έδειξαν μια αδιαφορία. Πάντως, εκεί που δεν υπάρχει ΤΟΕΒ, εννοείται ότι θα πρέπει να υπάρχει ο Δήμος, ο οποίος θα μπορεί να δίνει λύσεις σε έργα που, είτε γίνονται, είτε προσπαθούν να πραγματοποιηθούν, εδώ και χρόνια.

Από εκεί και πέρα, θα ήθελα να σχολιάσω κάποια πράγματα που είπε ο αγαπητός φίλος, ο κ. Αλέξανδρος Καχριμάνης, ως εκπρόσωπος της ΕΝΠΕ και ο κ. Μάμαλης, ο Πρόεδρος του ΓΕΩΤΕΕ για το ότι θα ήταν καλό να παίρνουν δάνεια οι ΤΟΕΒ. Ειδικά οι ΤΟΕΒ είναι αναγκαστικοί συνεταιριστικοί, είναι κοινωφελείς οργανισμοί και δεν θα θέλαμε να μπούμε υπό τη σκέπη κάποιου αλλού, γιατί όταν σε δανειοδοτεί κάποιος μπαίνεις υπό τη σκέπη του. Υπάρχει μία συγκεκριμένη πρόταση την οποία εξετάζουμε με τον κ. Σκρέκα, ώστε να μπορέσει η Τράπεζα Επενδύσεων να χρηματοδοτήσει έργα υποδομής σε στέγες ή σε όποιους χώρους οι ΤΟΕΒ δίνουν ρεύμα. Αυτό το ρεύμα θα το δίνουν οι ΤΟΕΒ, κατά μεγάλο ποσοστό, στον ΔΕΔΔΗΕ για να εξοφλήσουν τα παλιά τους χρέη προς αυτόν και όταν θα φτάσουμε σε ένα σημείο να έχει αυτή η επένδυση αποπερατωθεί, πλέον θα μπορεί να υπάρχει φθηνότερο ρεύμα για τους αγρότες. Αυτό σημαίνει ότι θα έχει και φθηνότερο αγροτικό δικαίωμα.

Θα ήθελα, όμως να πω, ακόμη, δυο πράγματα. Το πρώτο έχει να κάνει με το ότι τα περισσότερα έργα υποδομής στους ΤΟΕΒ ξεπερνούν και το 1955. Υπολογίστε τα χρόνια και αναλογιστείτε, ότι όταν το νερό βρίσκεται έξω στο κρύο ή στο χιόνι, ή σε οποιαδήποτε κατάσταση και αν είναι «χωνεύει». Έχουμε φτάσει σε ένα σημείο που θα πρέπει να γίνουν σοβαρά έργα υποδομής.

Επειδή ξέρω ότι με ακούει ο αγαπητός Υπουργός, οφείλω να πω ότι είναι ένας από τους ανθρώπους που ακούει και εκτελεί. Δηλαδή, μπαίνει εκεί που χρειάζεται για να δώσει τις αποφάσεις που πρέπει. Θα πρέπει εδώ, αγαπητέ κύριε Υπουργέ, αγαπητά μέλη της Επιτροπής Παραγωγής και Εμπορίου, να δούμε, πλέον, πέρα από τα προγράμματα 4.3.1., το οποίο είναι για να ενισχύσει τα έργα υποδομής στον αγροτικό τομέα να εισαχθούν έργα στο ΕΣΠΑ. Αφού τώρα μπαίνουν και οι Περιφέρειες, ας προτείνουν και εκείνες με τη σειρά τους εκείνα τα έργα που θα δώσουν μεγάλες λύσεις καινοτόμες. Αυτά τα έργα έγιναν το 1955. Κάποια έργα από αυτά έγιναν το 1970 ή και το 1980. Τώρα, όμως, υπάρχουν μελέτες και θα έπρεπε να δούμε το πώς θα πάμε όσο το δυνατόν γρηγορότερα, σε κλειστού τύπου έργα, γιατί και μόνο από την εξάτμιση, κατά τους καλοκαιρινούς μήνες, οι απώλειες ξεπερνάνε το 20%.

Θα σας μιλήσω μόνο για τη δική μου την περιοχή, τη Θεσσαλονίκη, όπου καταναλώνουμε για την πεδιάδα της Ημαθίας, της Πέλλας και τη Θεσσαλονίκης 919 εκατομμύρια κυβικά νερό και, περίπου, τα 350 από αυτά φεύγουν. Άρα, δείτε πόσο πιο δύσκολο γίνεται το έργο μας. Έχουμε πει το νερό νεράκι έχουμε πολλές φορές και γι’ αυτό θα πρέπει να δούμε μερικά πράγματα.

Έχουμε πάρα πολλές λύσεις για όλα αυτά. Θέλουμε να τα δούμε όλα. Είμαστε εδώ. Χαιρετίζουμε, βεβαίως, τη σημερινή Επιτροπή και το σχέδιο νόμου που προωθεί το Υπουργείο Αγροτικής Ανάπτυξης, πολύ θετικά. Είμαστε εδώ για οποιαδήποτε ερώτηση.

Σας ευχαριστώ πολύ, για την ευκαιρία που μου δώσατε.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Τον λόγο έχει ο κ. Μπουντούκος

**ΙΩΑΝΝΗΣ ΜΠΟΥΝΤΟΥΚΟΣ (Πρόεδρος της Πανελλήνιας Ένωσης Πλοιοκτητών Μέσης Αλιείας (ΠΕΠΜΑ)):** Καλησπέρα σας. Κύριε Υπουργέ, κύριε Πρόεδρε, κύριε Υφυπουργέ, κύριοι συνδαιτυμόνες, είμαι ο Πρόεδρος της Πανελλήνιας Ένωσης Πλοιοκτητών Μέσης Αλιείας.

Επειδή καταλαβαίνω ότι ο χρόνος είναι πολύτιμος και η κατάχρησή του κουράζει, θα σταθώ μόνο σε δύο διατάξεις του νομοσχεδίου, για τις οποίες έχουμε ενστάσεις, ενώ σε ότι αφορά στις υπόλοιπες συναινούμε.

Η πρώτη διάταξη, λοιπόν, είναι στην παρ. 2, εδάφιο γ΄. Πρέπει να ξέρετε, ότι μετά από κάθε βεβαίωση αλιευτικής παράβασης, ακολουθεί χρηματικό πρόστιμο και αφαίρεση της άδειας αλιείας. Ακολουθεί, επίσης, ενδικοφανής προσφυγή και η υπόθεση εκδικάζεται στο Συμβούλιο Αλιείας. Όμως, με υπαιτιότητα των ελληνικών υπηρεσιών, δεν έχουν εκδικαστεί χιλιάδες υποθέσεις και έχουν συσσωρευτεί. Με αυτή τη διάταξη δίνεται μία διέξοδος για την επίλυση αυτού του τεράστιου θέματος.

Ας δούμε τι λέει τώρα η διάταξη αυτή. «Η διοικητική κύρωση της αφαίρεσης της άδειας επαγγελματικού αλιευτικού σκάφους διαγράφεται μέχρι και 31/12/2014, εφόσον έχει καταβληθεί το χρηματικό πρόστιμο». Η θέση μας είναι ότι αυτή η ημερομηνία πρέπει να γίνει 31/12/2015 για τον εξής σοβαρό λόγο. Εκ των κανονισμών ελέγχου υποχρεούμεθα ως αλιευτικά σκάφη να τηρούμε ηλεκτρονικά ημερολόγια, στα οποία καταχωρούνται τα πάντα, όπως ο λιμένας απόπλου, η ώρα απόπλου, η περιοχή αλίευσης, τα αλιεύματα, οι ποσότητες, η ώρα κατάπλους κ.λπ.. Αυτό γινόταν μέχρι τα μέσα του 2015 σε έντυπη μορφή. Από τα μέσα του 2015 μέχρι και σήμερα, τηρείται ηλεκτρονικά. Ξεκινώντας, λοιπόν, η εφαρμογή της ηλεκτρονικής υποβολής του ηλεκτρονικού ημερολογίου, στην πιλοτική εφαρμογή παρουσιάστηκαν πολλά σφάλματα από πλευράς αλιέων λόγω άγνοιας, διότι δεν ήμασταν εξοικειωμένοι με τη χρήση ηλεκτρονικών υπολογιστών και ηλεκτρονικών εφαρμογών και τα λοιπά. Έτσι, είτε από άγνοια, είτε από αμέλεια, αλλά πολλές φορές και από τεχνικά προβλήματα που παρουσίαζε το σύστημα, είχαμε πολλές βεβαιώσεις παραβάσεων, οι οποίες είναι σοβαρότατες αλιευτικές παραβάσεις, άδικες, όμως, παραβάσεις. Εδώ, συμβαίνει και το εξής. Μετά από μία παράβαση, η οποία δεν έχει τελεσιδικήσει, στην επόμενη υπάρχει υποτροπή και αυτό σημαίνει διπλασιασμός και του χρηματικού προστίμου και των ημερών αφαίρεσης της άδειας. Γι’ αυτό το λόγο, ζητήσαμε, η ημερομηνία αυτή να γίνει 31/12/2015. Αυτό δεν θα γίνεται κάθε φορά. Θα γίνει μία φορά και μόνο. Ζητήσαμε να γίνει, έστω την ύστατη στιγμή, δια ζώσης να το πετύχουμε, αφού δεν το έχουμε πετύχει διατυπώνοντας εγγράφως τις θέσεις μας και έχει περάσει σαν πρόταση στη Βουλή.

Η δεύτερη διάταξη, για την οποία έχουμε ενστάσεις, είναι στην παρ. 3 β΄, όπου προστίθεται ένα πρόσθετο εδάφιο, το οποίο θα δημιουργήσει πάρα πολλά προβλήματα στον κλάδο. Είναι καταχρηστικό, κατά την άποψή μου, και «θα ανοίξει τους ασκούς του Αιόλου». Μπορώ να κάνω μια πολύ μικρή ανάλυση, γιατί είναι αναγκαίο να γίνει. Σύμφωνα με τον κανονισμό 1967, «η διενέργεια αλιείας με το αλιευτικό εργαλείο γρι-γρι, νοείται η πόντιση και η άμεση ανέλκυση του κυκλωτικού δικτύου». Δηλαδή, το αλιευτικό εργαλείο γρι-γρι, είναι το κυκλωτικό δίχτυ και μόνο. Περαιτέρω, ρητά, «η χρήση του δικτύου υπόκειται σε κάποιες απαγορεύσεις, που σχετίζονται με την απόσταση από τη στεριά και το βάθος της θάλασσας». Οι απαγορεύσεις καθορίζονται και στον ευρωπαϊκό κανονισμό 1967 και στο Βασιλικό Διάταγμα του 1953, το οποίο έγινε copy paste στο π.δ. 25/93.

Πολλές φορές, όχι πάντα, κατά τη διάρκεια της νύχτας, γίνεται χρήση μιας σχεδίας, που φέρει φωτιστική μονάδα για την προσέλκυση των ψαριών, του γαύρου, της σαρδέλας και τα λοιπά. Δια του, εν λόγω, σχεδίου νόμου επιχειρείται, να επεκταθούν οι απαγορεύσεις που ισχύουν για τη χρήση του δικτύου και στη χρήση του ρομπότ. Το ρομπότ δεν συνιστά αλιευτικό εργαλείο και πολύ ορθά δεν συμπεριλαμβάνονται σε απαγορεύσεις χωρικές και σε κανένα νομοθέτημα ευρωπαϊκό ή ελληνικό. Η χρήση του, άλλωστε, δεν είναι δεσμευτική για πάρα πολλούς λόγους.

Επιχειρείται, λοιπόν, να εισαχθεί αυτό το άρθρο, καταχρηστικά, χωρίς καμία αιτιολόγηση, μόνο και μόνο, επειδή είναι εισήγηση της υπηρεσίας. Είναι, δηλαδή, θέσφατο. Πρόκειται, όμως, για ένα, ακόμη, σοβαρό σφάλμα της υπηρεσίας από τα πολλά που έχουν γίνει μέσα στον χρόνο, ένα σφάλμα που μπορεί να δείχνει ήσσονος σημασίας, όμως, θα εξάγει κακονομία και «θα ανοίξει τους ασκούς του Αιόλου». Ως επιχείρημα στην αιτιολογική έκθεση μεταφέρεται παραποιημένος ο ορισμός της αλιευτικής δραστηριότητας με γρι-γρι του κανονισμού 1967. Παρακαλώ, λοιπόν, όπως αυτό το επίμαχο άρθρο, το οποίο πλήττει βαρύτατα τον πολύτιμο κλάδο μας, να αποσυρθεί. Δεν αντέχουμε άλλη απογοήτευση.

Θέλω να κάνω και μία σύσταση στον προλαλήσαντα, κ. Κοτσόργιο, ο όποιος, παραληρηματικά, βγήκε εκτός θέματος. Όταν παίρνει θέση να παίρνει θέση για τον κλάδο τον οποίο εκπροσωπεί και μόνο. Δηλαδή, για την παράκτια αλιεία και μόνο.

Έχω ολοκληρώσει και επιφυλάσσομαι να καταθέσω και εγγράφως αυτά που διατύπωσα προφορικά σε εσάς. Εύχομαι την τελευταία στιγμή να ικανοποιηθούν τα αιτήματά μας. Σας ευχαριστώ πολύ, κύριε Πρόεδρε, ολοκλήρωσα.

Στο σημείο αυτό ο Αντιπρόεδρος της Επιτροπής έκανε την β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Βλάχος Γεώργιος, Λεονταρίδης Θεόφιλος, Μπουκώρος Χρήστος, Σταμενίτης Διονύσιος, Ταγαράς Νικόλαος, Αραχωβίτης Σταύρος, Βαρεμένος Γεώργιος, Κόκκαλης Βασίλειος, Τζανακόπουλος Δημήτριος, Γκόκας Χρήστος, Πάνας Απόστολος, Μανωλάκου Διαμάντω, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Τον λόγο έχει ο κ. Θεοδωρόπουλος.

**ΜΙΧΑΗΛ ΘΕΟΔΩΡΟΠΟΥΛΟΣ (Πρόεδρος της Κοινωνικής Συνεταιριστικής Επιχείρησης KannaBio Hemp Hellas - ΚοινΣΕπ Kannabio):** Κατ’ αρχάς, ευχαριστούμε πολύ για την πρόσκληση να καταθέσουμε τις απόψεις για το νομοσχέδιο του αγροτικού τομέα.

Σε ό,τι αφορά στην καλλιέργεια της βιομηχανικής κάνναβης, θα θέλαμε να δηλώσουμε την αντίθεσή μας για το άρθρο 7 του, υπό συζήτηση, νομοσχέδιου και να ζητήσουμε την απόσυρσή του. Γίνεται αναφορά ότι ειδικά στα συγκομιζόμενα προϊόντα κάνναβης, που κατά τον έλεγχο θα ξεπερνούν το όριο του 0,2% THC, και δεν θα υπερβαίνουν το όριο ανοχής του 0,6%, θα καταστρέφονται με έξοδα του αγρότη. Αυτή είναι μία διάταξη που θα αποθαρρύνει τους αγρότες με το να ασχοληθούν με την καλλιέργεια της κάνναβης, αφού κανείς δεν τους εγγυάται ότι η καλλιέργειά τους δεν θα υπερέβη το 0,2% THC χωρίς την υπαιτιότητά τους.

Όπως έχουμε εξηγήσει επανειλημμένα και στις επιστολές μας προς το Υπουργείο, η εμπειρία έχει δείξει ότι στην Ελλάδα λόγω των κλιματολογικών συνθηκών, υπάρχει πιθανότητα να ξεπεραστεί το όριο του 0,2%, χωρίς την υπαιτιότητα του καλλιεργητή και, μάλιστα, με ποικιλίες ενταγμένες στον ευρωπαϊκό κατάλογο σπόρων που ελέγχονται από το Υπουργείο για να δώσει την έγκριση καλλιέργειας. Αν η παραγωγή καταστρέφεται, επειδή λόγω κλίματος ανέβηκε η THC πάνω από το 0,2%, ακόμα και οριακά, χωρίς καμία κρίση, όπως γίνεται σήμερα, τότε οι παραγωγοί θα αντιμετωπίζουν την απώλεια της παραγωγής και του εισοδήματος και επιπλέον, κόστος για την καταστροφή της, ενώ θα μπορούσαν να την αξιοποιήσουν στο κομμάτι της μεταποίησης.

Το όριο του 0,6% είναι πάγιο αίτημα των καλλιεργητών στην Ελλάδα και ισχύει και στην Ιταλία, όπου οι παραγωγοί μπορούν να αξιοποιήσουν εμπορικά ποικιλίες πιο αποδοτικές και κερδοφόρες, αλλά και να μην αντιμετωπίζουν διαρκώς τις διωκτικές αρχές. Η Ελβετία, που έχει το αντίστοιχο όριο στο 1% THC αξιοποιεί με πολύ πετυχημένο τρόπο τις εμπορικές και μεταποιητικές δυνατότητες της βιομηχανικής κάνναβης και έχει μπει στην πρωτοπορία του κλάδου πανευρωπαϊκά.

Στην Ελλάδα, θεωρούμε ότι θα επιχειρήσουμε μία οπισθοδρόμηση με την καταστροφή των προϊόντων που θα είναι μεταξύ 0,2% και 0,6% THC, ενώ θα αγνοηθούν, εντελώς, οι προτάσεις των παραγωγών. Θεωρούμε ότι το άρθρο 7, δεν συμβάλλει στον εκσυγχρονισμό και την αναβάθμιση του θεσμικού πλαισίου για την κάνναβη, πόσο μάλλον, του αγροτικού τομέα.

Επίσης, όσο δεν θεσπίζονται τα ανώτερα όρια THC στα τρόφιμα, όπως ορίζει η ελληνική νομοθεσία, τότε τα διατροφικά προϊόντα κάνναβης που παρασκευάζονται στην Ελλάδα, θα εξακολουθούν να βρίσκονται σε ένα ιδιότυπο καθεστώς «ομηρίας» και αρνητικής διάκρισης έναντι των αντίστοιχων ευρωπαϊκών, ενώ θα συνεχίζονται άδικες διώξεις επαγγελματιών και κατασχέσεις προϊόντων, όπως βλέπουμε να συμβαίνει συχνά το τελευταίο διάστημα στην Περιφέρεια.

Ως παραγωγοί ζητάμε την αύξηση του ελάχιστου ορίου THC στα ακατέργαστα συγκομιζόμενα προϊόντα στο 0,3% από 0,2%, καθώς και την αξιοποίηση των αναπτυξιακών μεταποιητικών και εμπορικών δυνατοτήτων που δίνει το όριο ανοχής του 0,6%. Στην αναθεώρηση της ΚΑΠ, που θα τεθεί σε εφαρμογή από του χρόνου, το πανευρωπαϊκό όριο θα αυξηθεί στο 0,3% για να μην έχει ανταγωνιστικό μειονέκτημα η Ευρωπαϊκή Ένωση, έναντι των ΗΠΑ και του Καναδά και θα χρειαστεί να γίνει τροποποίηση τότε, αν δεν γίνει δεκτό τώρα το αίτημα των παραγωγών.

Τέλος, θα θέλαμε να τονίσουμε την ανάγκη για εκπαίδευση και κατάρτιση των αγροτών πάνω στην καλλιέργεια βιομηχανικής κάνναβης από τον ΕΛΓΟ - ΔΗΜΗΤΡΑ, για να μειώνονται οι πιθανότητες αύξησης των ορίων THC από ανεπαρκή καλλιεργητική πρακτική και άγνοια.

Κλείνοντας, θα ήθελα να πω ότι έχουμε καταθέσει τις προτάσεις μας και τις επιστολές προς το Υπουργείο ως υπόμνημα στην Επιτροπή και θα θέλαμε μία συνάντηση με την πολιτική ηγεσία για να τις αναπτύξουμε. Είναι η ώρα να μην επαναλάβουμε τα λάθη, τις προκαταλήψεις και τις παραλείψεις του παρελθόντος και να διαμορφώσουμε ένα σύγχρονο θεσμικό πλαίσιο για την καλλιέργεια και τη μεταποίηση της κάνναβης προς όφελος της οικονομίας, της κοινωνίας και του περιβάλλοντος. Δεν είναι ζήτημα ιδεολογίας, αλλά μία ευκαιρία για την παραγωγική ανασυγκρότηση της χώρας και για την κάλυψη χιλιάδων θέσεων εργασίας. Σας ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Τον λόγο έχει ο κ. Βεβελάκης.

**ΙΩΑΝΝΗΣ ΒΕΒΕΛΑΚΗΣ (Πρόεδρος του Συνδέσμου Παραγωγής και Εμπορίας Λιπασμάτων (ΣΠΕΛ)):** Σας ευχαριστούμε πάρα πολύ για την πρόσκληση και για τη συμβολή μας σε αυτό το σχέδιο νόμου. Ο ΣΠΕΛ εκπροσωπεί την πλειοψηφία των παραγωγών και εμπόρων λιπασμάτων στην Ελλάδα και γι’ αυτό η παρατήρηση που θα κάνουμε στο σχέδιο νόμου κινούνται στον άξονα της πάταξης της γραφειοκρατίας και της προώθησης της καινοτομίας. Αυτό είναι το βασικό, παρ’ όλο που οι αλλαγές που μας αφορούν, φαίνονται ότι είναι, αμιγώς, διοικητικές. Μιλάω, κυρίως, για το άρθρο 3, την Τεχνική Γνωμοδοτική Επιτροπή Λιπασμάτων που για μας υπάρχει κάποιο ουσιαστικό θέμα.

Η μείωση των μελών, όπως φαίνεται με την αλλαγή του άρθρου 7 του νόμου 1565/1985, από δεκαπέντε άτομα που είχε η τεχνική επιτροπή σε οκτώ, φαίνεται, καταρχήν, ότι είναι θετική. Το βασικό πρόβλημα για εμάς, όμως, δεν είναι ο αριθμός των ατόμων. Είναι η διαδικασία που ακολουθείται και αυτή η διαδικασία έχει προβλεφθεί 15 χρόνια πριν. Είναι μία διαδικασία γραφειοκρατική και δεν ανταποκρίνεται, ούτε στις νέες επιστημονικές εξελίξεις ούτε στις σύγχρονες απαιτήσεις της γεωργίας και της βιομηχανίας.

Θα σας πω ακριβώς τι συμβαίνει. Η Τεχνική Γνωμοδοτική Επιτροπή Λιπασμάτων είναι υπεύθυνη για την έγκριση κάποιου καινούργιου προϊόντος και την εγγραφή του στον εθνικό κατάλογο. Αυτό έχει μία διαδικασία που αποτυπώνεται σε κάποια στάδια. Ο παραγωγός, ο έμπορος, υποχρεώνεται κάθε φορά που θέλει να εντάξει στην αγορά ένα εθνικό λίπασμα, να καταθέτει ένα σύνολο δικαιολογητικών και προδιαγραφών στην αρμόδια υπηρεσία του Υπουργείου, τα οποία πρέπει να αξιολογηθούν από τη ΤΕΓΕΛ.

Η Τεχνική Γνωμοδοτική Επιτροπή Λιπασμάτων συνεδριάζει το πολύ τρεις φορές τον χρόνο. Ο μέσος όρος που ο παραγωγός περιμένει για να εγκριθεί το προϊόν του είναι οχτώ μήνες. Φοβόμαστε να φέρουμε κάποιο καινούργιο προϊόν, γιατί τρομάζουμε με τη διαδικασία. Οι οκτώ μήνες, που σας λέω τώρα, είναι ενδεικτικοί, γιατί το 2020 λόγω και του προβλήματος με τον κορονοϊό η Επιτροπή δεν έχει καθόλου συνεδριάσει. Οι επιχειρήσεις μας λειτουργούν, μπορεί να έχουμε φέρει καινούργια προϊόντα και η Επιτροπή δεν είναι σε θέση να συνεδριάσει για να μάς τα εγκρίνει.

Έχουμε, επανειλημμένα, καταθέσει προτάσεις στο Υπουργείο, στις διοικητικές υπηρεσίες, με σκοπό να βοηθήσουμε να λυθεί αυτό το θέμα. Να τους βοηθήσουμε να προχωρήσουμε και να πατάξουμε τη γραφειοκρατία. Οι προτάσεις αυτές ακολουθούν τα ευρωπαϊκά πρότυπα κυκλοφορίας λιπασμάτων και εφαρμόζονται σε αντίστοιχες νομοθεσίες ευρωπαϊκών χωρών. Στην ουσία τι κάνουμε; Θέλουμε να ομαδοποιήσουμε όλα τα προϊόντα, ώστε αν κάποιο προϊόν παίρνει έγκριση, αυτόματα να εγκρίνεται και να εγγράφεται σαν εθνικό προϊόν. Είναι κάτι πολύ εύκολο, πολύ απλό. Έχουμε καταθέσει στο Υπουργείο όλες τις προδιαγραφές που πρέπει να καθορίζονται και όπως πρέπει να αποτυπώνονται αυτά τα προϊόντα σε παραρτήματα, τα οποία θα μπορούσαν να είναι μέρος του νόμου. Να υπάρχουν, δηλαδή, στον νόμο αυτά τα παραρτήματα. Η Τεχνική Γνωμοδοτική Επιτροπή Λιπασμάτων θα μπορούσε να συνεδριάζει για τελείως διαφορετικά θέματα, πολύ πιο σοβαρά, από το να δίνει έγκριση σε ένα προϊόν που στην ουσία είναι εγκεκριμένο, έχει εγκρίνει κάποιο παρόμοιο του, σε προγενέστερο χρόνο.

Και οι επιχειρήσεις θα πήγαιναν πολύ πιο γρήγορα και ο αγρότης θα μπορούσε να απολαύσει ένα καινούργιο προϊόν πολύ πιο πολύ πιο γρήγορα και εύκολα και όλο το διοικητικό κόστος θα ήταν μικρότερο. Αυτό έχει να κάνει, λοιπόν με το πρώτο κομμάτι που μειώνει τον αριθμό των μελών της Τεχνικής Επιτροπής.

Το δεύτερο κομμάτι έχει να κάνει με την απόφαση επί της ένστασης, της ενδικοφανούς προσφυγής κατά της επιβολής διοικητικού προστίμου. Αυτό τι προβλέπει; Προβλέπει ότι όταν σε μία εταιρεία της επιβληθεί κάποιο διοικητικό πρόστιμο είχε δικαίωμα να κάνει ένσταση και το Υπουργείο ήταν υποχρεωμένο μέσα σε τριάντα ημέρες να απαντήσει στην ένσταση. Η αλλαγή αυτή τι προβλέπει; Ότι οι τριάντα ημέρες θα γίνουν τέσσερις μήνες. Δηλαδή, θα περιμένει ο παραγωγός ή ο έμπορος του προϊόντος που, πιθανότατα, θα του έχει δεσμευτεί και η ποσότητα του προϊόντος που γι’ αυτήν «έφαγε» το διοικητικό πρόστιμο, θα περιμένει τέσσερις μήνες την απόφαση της ένστασης, από ένα μήνα που ήταν. Γιατί; Η αιτιολογική έκθεση λέει «δεν είναι δυνατή η τήρηση της εν λόγω υποχρέωσης», του ενός μηνός, δηλαδή, «ιδιαίτερα στις περιπτώσεις ενστάσεων που υποβάλλονται λίγο πριν ή λίγο μετά τη σύγκληση της ΤΕΓΕΛ, διότι ενώ η διαδικασία επιβολής κυρώσεων εφαρμόζεται από την αρμόδια υπηρεσία, καθ’ όλη τη διάρκεια του έτους, οι αποφάσεις επί των ενστάσεων εκδίδονται μετά από εισήγηση της ΤΕΓΕΛ, η οποία συνεδριάζει μόνο δύο έως τρεις φορές τον χρόνο».

Δηλαδή, η αιτιολογική απόφαση λέει καθαρότατα, ότι η ΤΕΓΕΛ θα συνεχίσει να συνεδριάζει δύο με τρεις φορές τον χρόνο μόνο, παρ’ όλο που θα γίνει και η μείωση των μελών της και άρα, ο παραγωγός ή ο έμπορος θα είναι υποχρεωμένος να περιμένει τέσσερις μήνες για να δει αν η ένστασή του γίνεται δεκτή ή όχι. Αυτό το θεωρούμε απαράδεκτο. Θεωρούμε ότι στην εποχή των τηλεδιασκέψεων, η ΤΕΓΕΛ θα μπορούσε να συνεδριάζει κάθε εβδομάδα. Εγώ προσωπικά βλέπω τους πωλητές της εταιρίας μου κάθε απόγευμα, κάθε απόγευμα έχουμε τηλεδιάσκεψη και μου λένε τι έκαναν, τι έγινε στην αγορά κ.λπ. και δεν βλέπω τον λόγο που δεν θα μπορούσε να γίνει αυτό με την ΤΕΕΓΛ με οκτώ άτομα κάθε εβδομάδα να συνεδριάζουν για να λύνονται τα θέματα αυτά.

Το θέμα της γραφειοκρατίας είναι πολύ σημαντικό για την επιχειρηματικότητα. Ο κ. Υπουργός το καταλαβαίνει, φαντάζομαι. Αυτό ζητάμε, να γίνουν κάποιες αλλαγές, ώστε να τονώσουν αυτό, όχι να προσπαθήσουν να μειώσουν ας πούμε τη δουλειά των διοικητικών υπηρεσιών. Χρειαζόμαστε βοήθεια από το Κράτος για να προχωρήσουμε, για να βγάλουμε κέρδη, για να βοηθήσουμε την ελληνική γεωργία. Ευχαριστώ πάρα πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστούμε τον κ. Βεβελάκη.

Ο κ. Παναγιώτης Πεβερέτος, Πρόεδρος του Δ.Σ. του Συνδέσμου Ελληνικής Κτηνοτροφίας έχει στείλει υπόμνημα και προτάσεις, οι οποίες θα μοιραστούν στα μέλη της Επιτροπής.

Τον λόγο έχει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ (Ειδικός Αγορητής της Μειοψηφίας):** Κύριε Πρόεδρε, θα ήθελα να ρωτήσω τον Περιφερειάρχη Ηπείρου και ως εκπρόσωπο της Ένωσης Περιφερειών, τη θέση του για το άρθρο 16, για τη διαχείριση των νεκρών ζώων, που δεν μας είπε. Ευχαριστώ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Εγώ ήθελα να ευχαριστήσω για τις εισηγήσεις των καλεσμένων από τους φορείς. Θα ήθελα να ρωτήσω κάτι τον Πρόεδρο του ΓΕΩΤΕΕ. Γιατί θέλετε να περάσει η αρμοδιότητα από τη Γενική Συνέλευση που είναι το πιο αντιπροσωπευτικό όργανο, στο Δ.Σ.; Δηλαδή, να αποφασίζονται οι αυξήσεις της ετήσιας συνδρομής και εγγραφής στο ΓΕΩΤΕΕ; Θα ήθελα να ρωτήσω, δηλαδή, ποια είναι η ανεργία στους γεωτεχνικούς και πόση είναι η ετεροαπασχόληση. Δεν θα ήταν καλύτερα να αποφασίζει η Γενική Συνέλευση, όπου εκπροσωπούνται όλες οι παρατάξεις; Σε τελευταία ανάλυση, είναι ένα σώμα πολύ μεγαλύτερο.

Δεύτερον, το συντονιστικό συμβούλιο από ποιους απαρτίζεται; Το λέω αυτό, γιατί θα ήθελα να το μάθουν και οι συνάδελφοι, αφού και αυτό δεν είναι, απόλυτα, αντιπροσωπευτικό σε σχέση με τη Γενική Συνέλευση.

Θα ήθελα να θέσω ένα ερώτημα στον κ. Καχριμάνη, ο οποίος προέρχεται από μία περιοχή που έχει υψηλό ποσοστό κτηνοτροφίας. Θα ήθελα να τον ρωτήσω, αν και έχουν δοθεί πάρα πολλές παρατάσεις για την απόκτηση άδειας κτηνοτροφικών μονάδων, δεν φαίνεται να έχει προχωρήσει, αν εντοπίζει ο ίδιος από την περιοχή του τις αιτίες.

Επίσης, για τη μεταφορά της συντήρησης και δημιουργίας εγγειοβελτιωτικών έργων. Κανονικά δεν πρέπει να μεταφερθούν και πόροι προς τις Περιφέρειες ή τους Δήμους για να μπορούν να ανταποκριθούν σε αυτή την ευθύνη;

Τέλος, θέλω να ρωτήσω κάτι την Πρόεδρο του Πανελληνίου Κτηνιατρικού Συλλόγου. Συμφωνώ μαζί σας ότι το άρθρο έχει τη λογική, ότι το φάρμακο είναι εμπόρευμα. Βεβαίως, θα συμφωνήσω ότι χρειάζεται ιδιαίτερη προσοχή, γιατί μπαίνει στη διατροφική αλυσίδα και δεν μπορεί αυτό να διατίθεται ανεξέλεγκτα, διότι, ίσως, υπάρχουν κίνδυνοι. Ωστόσο, στο άρθρο 14, θεωρείτε ότι η κλιμάκωση των προστίμων βοηθά στο να μπει τάξη στην αγορά του φαρμάκου τελικά; Ευχαριστώ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Τον λόγο έχει ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε. Κατ’ αρχήν, θα ήθελα και εγώ να καλέσω τους φορείς να στείλουν σημειώματα, ιδίως οι φορείς που δεν μίλησαν, αλλά θα ήταν πολύ ενδιαφέρον γιατί έχω πολλές απορίες για τις αρνητικές προτάσεις από κάποια πράγματα που ακούστηκαν.

Αν μπορεί ο κ. Καχριμάνης να εξειδικεύσει λίγο την πρότασή του για το δάνειο με εγγύηση της Περιφέρειας ή αν μπορείτε να μας τα στείλει και γραπτά. Θα ήταν πολύ ενδιαφέρον.

Θα ήθελα να ρωτήσω και τον κ. Πίττα, τι θα βελτίωνε στο νομοσχέδιο για την εφαρμογή των ελέγχων.

Επίσης, είναι κρίμα που δεν μπορέσαμε να ακούσουμε τον κ. Ντούρα, διότι περιμέναμε πάρα πολύ και τη δική του παρέμβαση σε αυτό, καθώς έχει μεγάλη εμπειρία στα συνδικαλιστικά ζητήματα για το χώρο της μελισσοκομίας. Επομένως θα ήταν καλό, αν μπορεί να στείλει τις δικές του παρατηρήσεις.

Επίσης, καταγράψαμε αυτά που είπε η κυρία Τραχήλη για το άρθρο 14 και οι άλλοι ομιλητές για το άρθρο 14, καθώς και όλα αυτά που ακούστηκαν για την κάνναβη και άλλα ζητήματα.

Ήθελα να ρωτήσω τους φορείς, επειδή μία κριτική που ακούγεται γι’ αυτό το νομοσχέδιο, είναι ότι ενώ είμαστε στο πιο «βαθύ» σημείο μέχρι στιγμής της οικονομικής κρίσης «ανοίγει» ζητήματα, αντιμετωπίζει κάποια διαδικαστικά ζητήματα σε όλα τα ζητήματα της γεωργίας και στα θέματα της αγροτικής ανάπτυξης, όμως, δεν φαίνεται να «αγγίζει» τα κύρια θέματα που αντιμετωπίζουν αυτή τη στιγμή οι γεωργοί, οι κτηνοτρόφοι και οι αλιείς. Θα ήθελα αν θα μπορούσατε να μας πείτε με μία λέξη, τι ήταν αυτό που εσείς θα θέλατε να δείτε σε αυτό το νομοσχέδιο να υπάρχει. Ποιο είναι το ζήτημα που εσείς θα θέλατε να λύνει αυτό το νομοσχέδιο. Ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Θέλω, απλώς, να σας ενημερώσω, ότι σε ότι αφορά στην παρουσίαση από πλευράς του κ. Ντούρα, υπάρχει ένα τεχνικό πρόβλημα και δεν μπορούμε να συνδεθούμε. Παρ’ όλο που είχε παρουσία, κάποιο τεχνικό πρόβλημα μάς εμποδίζει να μπορούμε να επικοινωνήσουμε και να κάνει την παρέμβασή του. Θα θέλαμε να τον παρακαλέσουμε να μας αποστείλει γραπτώς με ένα υπόμνημα προς την Επιτροπή όλες τις παρατηρήσεις και τις θέσεις του, ώστε να δοθεί σε όλα τα μέλη της Επιτροπής μαζί με τα Πρακτικά.

Σε αυτό το σημείο θα δώσω τον λόγο για απαντήσεις στους φορείς προς τους οποίους απευθύνθηκαν με ερωτήσεις οι συνάδελφοι.

Θα ξεκινήσουμε από τον κ. Αλέξανδρο Καχριμάνη.

**ΑΛΕΞΑΝΔΡΟΣ ΚΑΧΡΙΜΑΝΗΣ (Β΄ Αντιπρόεδρος της Ένωσης Περιφερειών Ελλάδος (ΕΝΠΕ)):** Σήμερα για μένα, ως άνθρωπο που ασχολήθηκα για πάρα πολλά χρόνια στα αγροτικά θέματα και είχα πολύ καλή συνεργασία με πάρα πολλούς Υπουργούς Αγροτικής Ανάπτυξης, θεωρώ ότι μεγάλη «επανάσταση» σε αυτό το νομοσχέδιο είναι οι ποινές για τα ΠΟΠ προϊόντα. Από εκεί θα ξεκινήσω και θεωρώ ότι είναι κάτι το διαφορετικό. Μέχρι σήμερα, θέλω να το καταλάβουν όλες οι πτέρυγες της Βουλής, είχαμε ένα πρόστιμο 15.000 σε έναν που «χαλούσε» τα ΠΟΠ., που έπαιρνε υπερδιήθηση, δηλαδή, ξαναπέρναγε το τυρόγαλο στη φέτα και έπαιρνε γάλα απ’ έξω. Αυτό ήταν που «σκότωνε» την ελληνική κτηνοτροφία. Αυτό τώρα σταματάει γιατί ποινικοποιείται το θέμα, αλλά και τα πρόστιμα είναι «εξοντωτικά», για όποιον επιχειρήσει, να κάτι παράνομο. Ειδικά για τους «μεγάλους», για πάνω από δέκα εκατομμύρια τζίρο, το πρόστιμο είναι μέχρι το 6% του τζίρου». Δηλαδή, αν κάνω 50 εκατομμύρια τζίρο, είναι 3 εκατομμύρια. Καταλαβαίνετε ότι αυτό «επισκιάζει» σε αυτό το νομοσχέδιο τα πάντα. Εγώ επειδή αγωνίστηκα χρόνια για’ αυτό το θέμα μέσα από την Ένωση Περιφερειών, θα ήθελα να το τονίσω ιδιαίτερα.

Έρχομαι στο θέμα των αδειών των σταβλικών εγκαταστάσεων. Ο ν. 4056/2012 που υπήρχε έλυσε αρκετά θέματα. Ο κ. Απόστολου, η αλήθεια είναι, ότι απλοποίησε αρκετά πράγματα, αλλά χρειάζονται πάρα πολλά ακόμα για να βγαίνουν οι άδειες των σταβλικών εγκαταστάσεων. Παράδειγμα, λέμε, «πρόχειρη εγκατάσταση». Ένας κτηνοτρόφος που είναι πάνω στο βουνό, η εγκατάσταση είναι άθλια. Δεν θα μπορούσε να είναι μία σιδηροκατασκευή λυόμενη και να λέγεται «πρόχειρη εγκατάσταση», τώρα που μέσα σε όλες τις εκτάσεις, μετά το Ευρωπαϊκό Δικαστήριο που όλα είναι βοσκότοποι, να λύνεται αύριο αν αυτός αλλάξει επάγγελμα; Δηλαδή, πρέπει να είναι με κολόνες παλιές της Δ.Ε.Η.; Αρχικά, ήταν με τσίγκους και μετά μπήκε και το πάνελ; Θεωρώ, ότι τους έχουμε λίγο ξεχασμένους.

Επίσης, γιατί να μην έχει ένα φωτοβολταϊκό μετακινούμενο, το οποίο να του δίνει ρεύμα εκεί που δεν φτάνει το δίκτυο της ΔΕΔΔΗΕ, ώστε να έχει και την αρμεκτική μηχανή και την παγολεκάνη και για την ευζωία των ζώων να έχει και ένα τσιμέντο κάτω να το καθαρίσει;

Δεν βλέπω αυτό ότι είναι τόσο δύσκολο. Αυτό το τσιμέντο δεν είναι φέρων οργανισμός. Κάπου τα έχουμε μπερδέψει. Ενώ δίνουμε άδειες για θερμοκηπιακού τύπου εύκολα αυτούς τους παιδεύουμε και γι' αυτό δεν έχουν βγει και πάρα πολλές άδειες.

Προχθές ήμουν σε ένα χωριό, στο Μέτσοβο, στο Ανθοχώρι και μου λέει ο άλλος «δεν έχω δύο χιλιάδες ευρώ αυτή τη στιγμή να αγοράσω μία αρμεκτική μηχανή, έστω μεταχειρισμένη». Γιατί; Γιατί, διαχρονικά, αυτά που έγιναν στο θέμα της φέτας στη στεριανή Ελλάδα, είτε στη γραβιέρα στην Κρήτη, τους κτηνοτρόφους τους έχουν εξαθλιώσει. Δεν μπορεί αν δεν έχει ένα ευρώ το κιλό το γάλα να μιλάμε ότι η μονάδα*….****(κακή σύνδεση)***

Έτσι, δεν είχαν δυνατότητες να βρούμε 1.500-2.000 ευρώ να βγάλουν τις άδειες. Στην Ήπειρο, μόνο στον Νομό Ιωαννίνων, έχουν βγει, περίπου, 2.500 άδειες και συνοδεύουν και οι άλλοι Νομοί της Ηπείρου. Σε άλλες Περιφέρειες, όμως, δεν έγινε αυτό, πάρα το ότι εμείς είχαμε πάρα πολλές δυσκολίες και με τα Δασαρχεία, αρχικά. Μετά το 2015 όμως, ήρθε μία εγκύκλιος, που έλεγε ότι όπου είναι παλιές σταβλικές εγκαταστάσεις προ του 2015 δεν ήθελαν χαρακτηρισμό από το Δασαρχείο και «περπάτησαν» τα πράγματα. Μετά κάποιοι δεν πρόλαβαν να κάνουν τα χαρτιά γι’ αυτά που ήταν εντός σχεδίων χωριών. Παλαιότερα, δεν μπορούσες να κάνεις ολόκληρη μελέτη επέκτασης. Έβαζες τα όρια που ήθελες και μετά όλες αυτές οι μονάδες ήταν στα όρια του οικισμού, γι' αυτό όλη η παράταση που δίνεται μέχρι το 2020 είναι χρήσιμη.

Ρωτήθηκα για το άρθρο 16 για τα νεκρά ζώα. Εμείς ως Περιφέρεια Ηπείρου, μετά από μια συνάντηση που κάναμε στο Υπουργείο στην Αθήνα, δημοπρατήσαμε το έργο για τρία χρόνια, όπως λέει ο νόμος. Ήδη, έχουμε μία μόνο προσφορά, δεν ήρθαν άλλες, για τη συλλογή των νεκρών ζώων.

Σε ότι αφορά στα εγγειοβελτιωτικά έργα μπορεί να είναι παλιά, αλλά, δυστυχώς, διαχρονικά, το ελληνικό κράτος, όταν αρχικά ήταν μέσω των εγγείων βελτιώσεων και δεν ήταν προ του «Καλλικράτη», δεν είχαν καμία σχέση, ούτε με τον πρώτο, ούτε με τον δεύτερο βαθμό Αυτοδιοίκησης, δεν τα κοίταξε κανένας. Εγώ έχω τελειώσει Μηχανολόγος Ηλεκτρολόγος Μηχανικός στο Εθνικό Μετσόβιο Πολυτεχνείο. Όταν το 2017 ήρθαν τα αρδευτικά έργα και οι ΤΟΕΒ σε εμάς, ζήτησα να δω λογαριασμούς της Δ.Ε.Η.(της ΔΕΔΔΗΕ) και τι είδα εκεί; Είδα να χρωστάνε πολλά λεφτά κάποιοι, όχι όλοι. Μέσα στον λογαριασμό υπήρχε 40% άεργη ισχύ. Τι σημαίνει αυτό; Σημαίνει ότι το «συνημίτονο φ «συνφ»», -δεν χρειάζεται να ξέρετε- μεταξύ τάσης και ρεύματος δεν ήταν το πρέπον. Τι έπρεπε να γίνει; Να μπουν πυκνωτές. Με προγραμματικές συμβάσεις βάλαμε σε όλους πυκνωτές και διορθώσαμε το «συνημίτονο φ» να μην έχουν άεργη ισχύ. Δηλαδή, η ισχύς που δεν παράγει έργο και πληρώνεται. Αυτό δεν τους το έλεγε κανένας στο δημόσιο.

Το δεύτερο που θέλω να σας πω, είναι ότι κάποιοι τους λέγανε «μην πληρώνετε τη Δ.Ε.Η., δεν θα πληρωθούν ποτέ» και έτσι συσσωρεύτηκαν χρέη. Αυτά πρέπει να λυθούν.

Εμείς, επειδή έχουμε και το Π.Α.Α., το Πρόγραμμα Αγροτικής Ανάπτυξης μέχρι το 2023, είχαμε έναν τεχνικό σύμβουλο και σε κάθε αρδευτικό που έχουμε στους ΤΟΕΒ, αρχίσαμε μελέτες εκσυγχρονισμού. Μιλήσαμε με τον κ. Μανέτα, με όλους τους ανθρώπους του Υπουργείου στην Ειδική Γραμματεία και μας είπαν, όταν βάλεις ένα φωτοβολταϊκό, αλλάζεις μιά αντλία, αλλάζεις ένα κομμάτι δικτύου, αυτό λέγεται εκσυγχρονισμός.

Ξέρετε, όμως, ότι στη μέση μπαίνει η Ρ.Α.Ε. και λέει «δεν έχω δίκτυο στην περιοχή αυτή;» Οπότε, αρχίζουν τα προβλήματα για να κάνεις το φωτοβολταϊκό. Έρχομαι στους Έλληνες βουλευτές και τους λέω το εξής χαρακτηριστικό. Στη βόρεια Ευρώπη, βλέπουμε τα λιβάδια είναι πάντα πράσινα. Γιατί; Το πρωί έχει ήλιο, μετά βρέχει, μετά ξαναέχει ήλιο. Έτσι είναι η βόρεια Ευρώπη, η Ολλανδία, η Γερμανία, η Αυστρία, η Γαλλία, όπου είναι πεδινά. Εμείς εδώ από τον Μάιο μέχρι τον Σεπτέμβριο ποτίζουμε. Τι σημαίνει αυτό; Στα όρια της Ευρώπης και της ισοπολιτείας, θέλουν ειδική ρύθμιση τα αρδευτικά θέματα στην Ελλάδα. Δηλαδή, να είναι 100% επιδοτούμενα -και ενόψει της Κλιματικής Αλλαγής- όλα τα αντλιοστάσια αυτά των ΤΟΕΒ και να έχουν φωτοβολταϊκό.

Έρχομαι, όμως, στο θέμα που είπα για τη δανειοδότηση. Στην Παραμυθιά, που έχουμε έναν ΤΟΕΒ, χρώσταγε ενάμισι εκατομμύριο. Έφυγαν όλοι και επειδή, πραγματικά, είναι φορέας κοινής ωφέλειας ο κάθε ΤΟΕΒ ή ο ΓΟΕΒ, διορίσαμε Διοικητικό Συμβούλιο από υπαλλήλους της Περιφέρειας.

Μπήκε Πρόεδρος, για παράδειγμα, ο Διευθυντής Πληροφορικής της Περιφέρειας. Έκανε ένα πρόγραμμα, ότι αν ληφθεί ένα δάνειο για 25 χρόνια από το Ταμείο Παρακαταθηκών και Δανείων, που έχει 1% επιτόκιο, ενώ η ΔΕΗ, όταν χρεώνει έχει 7%, 8%, 9%, 10%, ανάλογα με το τι ισχύει στις εμπορικές τράπεζες, αυτό που βγαίνει να πληρωθεί, κάθε χρόνο, από τον αρμόδιο ΤΟΕΒ, είναι τέτοιο που μπορούν να το πληρώσουν, ώστε να φύγει το χρέος. Με μία κατεύθυνση. Να είμαστε εμείς, αφού από το ’17 έχουμε την εποπτεία τους, οι εγγυητές. Έθεσα το θέμα στην Ένωση Περιφερειών το 2018. Εγκρίθηκε από την Ένωση Περιφερειών, ότι όποια Περιφέρεια θέλει μπορεί να κάνει αυτή τη δουλειά. Δεν σας κρύβω ότι, στον τότε Υπουργό Οικονομικών που είχε και το Ταμείο, τον κύριο Τσακαλώτο, έδωσα όλη την πλήρη μελέτη και του ζήτησα να γίνει.

Αυτό έδωσα και τώρα και επιμένω ότι είναι ο μόνος τρόπος να «φύγει» το δάνειο. Τα δε φωτοβολταϊκά, που πρέπει να έχουν -όπως είπε και κάποιος άλλος εκπρόσωπος εδώ- οι ΤΟΕΒ, θα πρέπει να είναι ανεξάρτητα, σε πρώτη φάση, διότι δεν έχει παντού δίκτυο η ΔΕΔΔΗΕ. Άρα, από το δίκτυο της ΔΕΔΔΗΕ, άρα από τη ΡΑΕ, να τους δίνουν μια άδεια. Πώς δίνουμε ρεύμα με μία γεννήτρια σε κάποιον που δεν έχει ρεύμα, να έχει ένα φωτοβολταϊκό για ιδία χρήση.

Στα πλαίσια -επιμένω- της ισοπολιτείας βορρά-νότου στην Ευρώπη και λόγω της Κλιματικής Αλλαγής, γιατί αυτά τα αντλιοστάσια όλα είναι ηλεκτροβόρα, να δοθεί 100% επιδότηση. Με τη μόνη διαφορά να μην πουλάνε στη ΔΕΗ. Κι αν θέλουν να πουλήσουν στη ΔΕΗ, σε εκείνο το δάνειο που θα ληφθεί για αποπληρωμή, -εκεί συνδέεται με την άλλη πρόταση που άκουσα του χρέους από το ρεύμα- να μπαίνει και το φωτοβολταϊκό, το οποίο σιγά-σιγά να βοηθάει, εφόσον έχει δίκτυο η ΔΕΔΔΗΕ, γιατί στα περισσότερα αντλιοστάσια μας απάντησε ότι δεν έχει δίκτυο για να μπορέσει να μεταφέρει αυτή την ενέργεια.

Δεν ξέρω αν απάντησα σε όλα που ρωτήθηκα. Αυτό που ανέφερα για το σύστημα «ΑΡΤΕΜΙΣ» είναι ότι καταγράφει όλες τις προβατίνες που παράγουν 100 κιλά γάλα το χρόνο. Εκεί καταγράφονται τα πάντα γύρω από τα σφαγεία. Επίσης, καταγράφονται τώρα και τα αυγά. Αν, λοιπόν, αυτό διασταυρωθεί ηλεκτρονικά με το σύστημα του ΟΠΕΚΕΠΕ, που έχει πολλές «μαϊμούδες», θα διαπιστωθεί ότι μόνο δικαιώματα έχουν οι περισσότεροι και δεν έχουν ούτε ένα «ποδάρι» από ζώο. Κι αν μπει και με την ΑΑΔΕ του κ. Πιτσιλή, που κόβονται τα τιμολόγια σε ένα ΑΦΜ, θα «καθαρίσει» το σύστημα, ποιοι είναι κτηνοτρόφοι, ποιοι δεν είναι, ποιοι παράγουν και τι παράγουν. Και στα βοοειδή ελευθέρας βοσκής, που πολλά κοπάδια είναι ανύπαρκτα, θεωρώ ότι άμεσα πρέπει το 10% να έχει τσιπάκια που να δίνουν γεωγραφικό πλάτος και μήκος που υπάρχει το κοπάδι.

Κάποτε, στα πλαίσια του ΟΟΣΑ, είπαμε για τους βοοτρόφους παραγωγής, για τους αγελαδοτρόφους παραγωγής γάλακτος, ότι θα είναι το γάλα ημέρας και μετά το γάλα μακράς διαρκείας, που τελικά είναι ένα «λευκό νερό», για να το πω απλά. Καταργήθηκε, το 2015-2016, το φρέσκο γάλα των πέντε ημερών και μίας ημέρας άρμεξης. Αυτό κατέστρεψε την αγελαδοτροφία παραγωγής γάλακτος στην Ελλάδα. Και βλέπουμε να έρχεται το γάλα από την Ευρώπη και είναι πάμφθηνο, γιατί έχουν πολλά πλεονεκτήματα. Για μένα και το γάλα ημέρας πρέπει να υπάρχει και το γάλα μακράς διάρκειας, που ζήτησαν μέσω του ΟΟΣΑ, αλλά και το γάλα, το οποίο θα λέγεται «γάλα φρέσκο πέντε ημερών και μία ημέρα η άρμεξη». Έτσι, θα μπορέσουν ξανά οι Έλληνες αγελαδοτρόφοι να πάρουν «πάνω» τους. Σήμερα, γιατί να τους υπολογίσουν; Παίρνουν γάλα απέξω και τα φέρνουν όλα αυτά σε σκόνη και κάνουν τη δουλειά τους.

Όλα αυτά είναι πάρα πολλά, που πρέπει ακόμα να περάσουν δύο-τρία νομοσχέδια από το Υπουργείο, που λέω ότι έκανε την πιο «γενναία» πράξη, σήμερα, με τα ΠΟΠ προϊόντα. Επειδή είναι πολύ θετικό αυτό το θέμα, «σκεπάζει» όλα τα άλλα. Όλοι αυτά που ακούτε για την φέτα, όταν πουλιέται μία φέτα στο εξωτερικό με 3,60 ευρώ και ένα κιλό φέτα θέλει τέσσερα κιλά γάλα, για βάλτε από ένα ευρώ, θέλει τέσσερα ευρώ μόνο για να πάρει ένα μεροκάματο ο Έλληνας κτηνοτρόφος, δείχνει ότι δεν είναι γάλα ελληνικό και έχει υπερδιήθηση και αντίστροφη ώσμωση. Άρα, είναι «μαϊμού». Πολλοί δε, είναι τόσο αδίστακτοι, που βλέπεις το μηχάνημα της υπερδιήθησης να είναι δίπλα από εκεί που είναι ο παστεριωτήρας του γάλακτος που μπαίνει στη μονάδα .

Το νομοσχέδιο αυτό είναι καλό. Θέλουμε και άλλα νομοσχέδια και λέω μπράβο στον Υπουργό, γιατί εγώ καταλαβαίνω πόσες πιέσεις είχαν οι προηγούμενοι. Θα τις είχε κι εκείνος, για να μην περνούν ποτέ αυτά τα μέτρα και να μην αλλάζουν οι ποινές από τα 15.000 που ήταν κάποτε και σήμερα φτάνουν στα 3 εκ. ευρώ.

Σας ευχαριστώ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Και εμείς ευχαριστούμε τον κύριο Καχριμάνη. Δεν τον διέκοψα, γιατί γνωρίζω τη μεγάλη του διαδρομή σε όλα τα επίπεδα της Αυτοδιοίκησης, αλλά και τις γνώσεις και την εμπειρία του, αλλά και τις ευαισθησίες του, στα θέματα που αναφέρθηκε. Ήταν σημαντικά, γι’ αυτό και του δώσαμε τον χρόνο να αναπτύξει τις θέσεις και τις τοποθετήσεις του.

Σε ότι αφορά στο κομμάτι των κτηνοτροφικών εγκαταστάσεων, να μου επιτρέψετε να συμπληρώσω, και του να επιτρέπονται, πέρα από τις πρόχειρες κτηνοτροφικές εγκαταστάσεις, εγκαταστάσεις που να πληρούν προϋποθέσεις και προδιαγραφές υγιεινής και ασφάλειας. Θα συμφωνήσω, απόλυτα μαζί του, κύριε Υπουργέ.

Είχα την τιμή το 2014, ως Αναπληρωτής Υπουργός Περιβάλλοντος και όταν συζητούσαμε για τις επιτρεπτές επεμβάσεις σε δάση και δασικές εκτάσεις, να προβλέψουμε αυτή τη δυνατότητα: αντί για πρόχειρες κτηνοτροφικές εγκαταστάσεις να μπορούν να κατασκευαστούν εγκαταστάσεις που τιμούν τον κτηνοτρόφο και παρέχουν προϋποθέσεις με προδιαγραφές για την υγεία και την ασφάλεια και του ζωικού κεφαλαίου αλλά και των παραγόμενων προϊόντων.

Με αυτές τις παρατηρήσεις, θέλω να δώσω το λόγο αμέσως στον κύριο Μάμαλη, Πρόεδρο του Διοικητικού Συμβουλίου του Γεωτεχνικού Επιμελητηρίου Ελλάδος.

**ΣΠΥΡΙΔΩΝ ΜΑΜΑΛΗΣ (Πρόεδρος του Γεωτεχνικού Επιμελητηρίου Ελλάδος(ΓΕΩΤΕΕ)):** Ευχαριστώ πολύ, κύριε Πρόεδρε. Ευχαριστώ για την ερώτηση.

Η κυρία Μανωλάκου ρώτησε, γιατί μεταφέρουμε την αρμοδιότητα από τη Γενική Συνέλευση στο Συντονιστικό Συμβούλιο και από ποιους αποτελείται το Συντονιστικό Συμβούλιο. Αυτό γίνεται, διότι η Γενική Συνέλευση είναι ένα πολύ «δυσκίνητο» όργανο. Δυστυχώς, ο νόμος του Γεωτεχνικού Επιμελητηρίου δεν έχει εκσυγχρονιστεί. Είναι ο ίδιος από τον ιδρυτικό νόμο του 1972. Το αποτέλεσμα είναι, σήμερα, να έχουμε μία Γενική Συνέλευση που αριθμεί πάνω από 1.100 άτομα. Καταλαβαίνετε ότι 1.100 άτομα, σε οποιαδήποτε δεδομένη χρονική στιγμή να μαζευτούν, είναι πάρα πολύ δύσκολο και έχει ένα τεράστιο οικονομικό κόστος για το Γεωτεχνικό Επιμελητήριο, το οποίο δεν μπορεί, αυτή τη στιγμή, να το καλύψει. Φανταστείτε, να μαζευτούν από όλη την Ελλάδα 1.100 γεωτεχνικοί, να πληρώσουμε τα έξοδα μετακίνησης, διαμονής και ημερήσιες αποζημιώσεις, όταν ο προϋπολογισμός του ΓΕΩΤΕΕ είναι γύρω στο ένα εκατομμύριο ευρώ. Περίπου, οι 680 χιλιάδες ευρώ είναι η μισθοδοσία και τα υπόλοιπα είναι λειτουργικά έξοδα. Άρα, τα περιθώρια για να μπορέσουμε να κάνουμε μία Γενική Συνέλευση είναι πάρα πολύ λίγα. Και αυτή τη Γενική Συνέλευση είχαμε προγραμματίσει και θέλαμε να την κάνουμε, για να μπορέσουμε να αλλάξουμε τον ιδρυτικό νόμο του Γεωτεχνικού Επιμελητηρίου. Αυτός είναι ο στόχος μας. Να συζητήσουμε ένα σημαντικό θέμα που μας απασχολεί.

Το συντονιστικό αποτελείται από όλα τα μέλη του Διοικητικού Συμβουλίου και τρία μέλη από κάθε διοικούσα επιτροπή παραρτήματος, ανά την Ελλάδα, από τον Έβρο μέχρι την Κρήτη. Άρα, είναι, πλήρως αντιπροσωπευτικό όργανο. Ακούει και «αφουγκράζεται» τις φωνές όλων των συναδέλφων, καθώς στα παραρτήματα γίνονται τοπικές γενικές συνελεύσεις. Η, μέχρι στιγμής, λειτουργία του συντονιστικού συμβουλίου είναι πάρα πολλή επιτυχημένη.

Να θυμηθούμε ότι δεν είχαμε για τρία χρόνια -και πλέον- πειθαρχικά συμβούλια στο Γεωτεχνικό Επιμελητήριο. Μεταφέρθηκε, με μία τροπολογία που είχε καταθέσει ο κ. Αποστόλου, η αρμοδιότητα στο συντονιστικό συμβούλιο και σήμερα έχουμε πειθαρχικά συμβούλια που λειτουργούν και άρα, δουλεύει σωστά το Γεωτεχνικό Επιμελητήριο. Η άποψη για τους άξιους, οι οποίοι θα μπορούσαν να μετέχουν στα συμβούλια αυτά, περιλαμβάνει και εκπροσώπους από όλες τις πολιτικές παρατάξεις οι οποίες μετέχουν μέσα στο συμβούλιο. Άρα, έχει δουλέψει το συντονιστικό και είναι ένα πολύ αντιπροσωπευτικό όργανο.

Σας είπα ότι στόχος μας είναι να αλλάξουμε τον ιδρυτικό νόμο. Άρα, θέλουμε να γίνει μία γενική συνέλευση, ώστε όλα τα χρήματα τα οποία θα διαθέσουμε -και είναι πολλά- θα πρέπει να δούμε μέσα από τον προϋπολογισμό, πώς θα διατεθούν στη συνολική αναδιοργάνωση του Γεωτεχνικού Επιμελητηρίου και του ιδρυτικού του νόμου, διότι έχουμε νέες σχολές και νέες ειδικότητες οι οποίες θα πρέπει να ενταθούν.

Επίσης, έχουμε μία σειρά από ζητήματα του ρόλου του Επιμελητηρίου, τα οποία θα πρέπει να γίνουν. Ελπίζω ότι σύντομα θα είμαστε σε θέση να παρουσιάσουμε και στη Βουλή των Ελλήνων το σχέδιό μας για την αναμόρφωση του ιδρυτικού νόμου του Γεωτεχνικού Επιμελητηρίου.

Σε ότι αφορά στη συνδρομή, θα ήθελα να πληροφορήσω το Σώμα, ότι η συνδρομή στο Γεωτεχνικό Επιμελητήριο είναι ίδια από τότε που ιδρύθηκε, τα 5.000 δραχμές, δηλαδή, 15 ευρώ το χρόνο. Δεκαπέντε ευρώ τον χρόνο, καταλαβαίνετε ότι είναι ένα πολύ μικρό ποσό, το οποίο θα πρέπει να καλύψει όλη τη μισθοδοσία των εργαζομένων. Είναι 27 εργαζόμενοι και αμείβονται με τις αμοιβές τις οποίες προβλέπει ο νόμος, γιατί είμαστε Νομικό Πρόσωπο Δημοσίου Δικαίου, και όλα τα έξοδα των 10 παραρτημάτων και τα έξοδα της κεντρικής υπηρεσίας και όλες τις δραστηριότητες τις οποίες κάνουμε. Να πω ότι κανένα μέλος του Διοικητικού Συμβουλίου δεν πληρώνεται, ούτε ο Πρόεδρος και κανένας άλλος δεν είναι πλήρους και αποκλειστικής απασχόλησης. Μάλιστα, δεν πληρωνόμαστε ούτε για τα κινητά, ούτε κάποιες άλλες παροχές. Για παράδειγμα, εάν έρθει η κ. Μανωλάκου στο Επιμελητήριο, ακόμη και τα τυροπιτάκια που θα την κεράσουμε θα πληρωθούν από τα δικά μας λεφτά.

Ζητάμε αυτή τη ρύθμιση από τον Υπουργό, για να μπορέσουμε να είμαστε πιο ευέλικτοι, να μειώσουμε το κόστος λειτουργίας του Γεωτεχνικού Επιμελητηρίου, με ένα κόστος οριακό, όπως σας είπα προηγουμένως, και να μπορέσουμε να είμαστε αποτελεσματικοί.

Σε ότι αφορά στην ανεργία των συναδέλφων βιοτεχνικών, υπάρχουν κλάδοι, όπως οι κτηνίατροι, όπου η ανεργία είναι πάρα πολλή χαμηλή, υπάρχουν και κλάδοι, όπως είναι οι γεωλόγοι, η όποια είναι στο 50% και οι γεωπόνοι είναι γύρω στο 25%. Δεν έχουμε τα επίσημα στοιχεία. Όμως, θα σας στείλω τα στοιχεία που έχουμε από τις ανανεώσεις αδειών επαγγέλματος. Τα τελευταία χρόνια, έχει μειωθεί η ανεργία των γεωπόνων και των κτηνιάτρων και έχει αυξηθεί στους άλλους κλάδους.

Η συνδρομή ανταποκρίνεται σε μία σειρά από υπηρεσίες, οι οποίες είναι ανταποδοτικές προς τους συναδέλφους και αυτό φάνηκε στην περίοδο της κρίσης. Ακόμη και μέσα από το νοσοκομείο οι επαφές γίνονταν για να εντάξουμε μία σειρά από πληττόμενους συναδέλφους στους ΚΑΔ και το καταφέραμε με πολλή μεγάλη επιτυχία όλο αυτό το διάστημα. Άρα, είναι ανταποδοτικό. Ακόμα και η σημερινή παρουσία και οι υπόλοιπες παρουσίες, σε συνεργασία με όλους τους Υπουργούς Αγροτικής Ανάπτυξης, που ήταν εποικοδομητικές, είναι ένα ανταποδοτικό στοιχείο προς τους συναδέλφους. Νομίζω ότι τα χρήματα τα οποία δίνουμε, αυτή τη στιγμή, οι συνάδελφοι, αλλά και επειδή αναφέρατε και τους ανέργους, θα δούμε η όποια -αν γίνει- αύξηση, γιατί εμείς λέμε ότι αναπροσαρμόζεται- μπορεί να συνοδευτεί από μειώσεις σε κάποιες άλλες ανταποδοτικές εισφορές. Επαναλαμβάνω ότι όλα τα λεφτά για το Γεωτεχνικό Επιμελητήριο είναι από εισφορές συναδέλφων, δεν έχουμε άλλους πόρους. Δεν έχουμε αυτή τη στιγμή από πουθενά άλλους πόρους.

Άρα, θα δούμε, ανάλογα με τα οικονομικά μας στοιχεία, ανάλογα με την επικρατούσα οικονομική κατάσταση και τις δυνατότητες των συναδέλφων, πόσο θα πρέπει να είναι ή συνδρομή ή άλλες ανταποδοτικές εισφορές τους και να δούμε πώς μπορούμε να επεκτείνουμε τις υπηρεσίες που προσφέρουμε στους συναδέλφους. Αυτό είναι το βασικό στοιχείο. Τις υπηρεσίες που οφείλουμε να παρέχουμε στην Πολιτεία, ως σύμβουλος της Πολιτείας και φυσικά τις υπηρεσίες προς την κοινωνία, έτσι ώστε να μπορέσουμε να πραγματώσουμε τον ρόλο για τον οποίον μας εξέλεξαν στο Διοικητικό Συμβούλιο, αλλά και τον ρόλο που πρέπει να επιτελέσει το Γεωτεχνικό Επιμελητήριο Ελλάδος.

Άρα, όλες οι ρυθμίσεις είναι σε θετική κατεύθυνση. Αυτό το οποίο θέλουμε να κάνουμε είναι, πάντοτε, να είμαστε πιο ευέλικτοι και να μπορέσουμε να βοηθήσουμε, όσο το δυνατόν περισσότερο τους συναδέλφους μας και να προσφέρουμε και το γενικότερο καλό.

Στον Σύλλογο Γονέων και Κηδεμόνων, αυτή τη στιγμή, δίνω τα διπλάσια χρήματα για τα παιδιά μου. Όταν μιλάμε για τα 15 €, νομίζω ότι είναι ένα ποσό πάρα πολύ χαμηλό, ακόμη και με τα οικονομικά δεδομένα ανθρώπων, οι οποίοι αυτή τη στιγμή δεν έχουν δουλειά. Το καταλαβαίνουμε, υπάρχει πρόβλημα, αλλά και εμείς αυτά τα λεφτά τα αξιοποιούμε για να μπορούμε να πληρώνουμε άλλους ανθρώπους, άλλους εργαζόμενους, ή να ανοίγουμε δρόμους για να απασχολούνται οι συνάδελφοι.

Σας ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Η κ. Τραχήλη, έχει τον λόγο.

**ΑΘΗΝΑ ΤΡΑΧΗΛΗ (Πρόεδρος της Διοικούσας Επιτροπής του Πανελληνίου Κτηνιατρικού Συλλόγου (ΠΚΣ)):** Ευχαριστώ πολύ κύριε Πρόεδρε.

Αναφορικά με την ερώτηση της κυρίας Μανωλάκου, για το θέμα των κτηνιατρικών φαρμάκων, πραγματικά, τα κτηνιατρικά φάρμακα δεν είναι ένα εμπόρευμα. Δεν θα πρέπει να αντιμετωπίζεται σαν εμπόρευμα και έτσι δεν αντιμετωπιζόταν με την υπάρχουσα νομοθεσία, την ελληνική αλλά και την ευρωπαϊκή, που έχει ενσωματωθεί στο εθνικό δίκαιο.

Στον πρώτο νόμο που έγινε στη χώρα μας, που αφορούσε στη διακίνηση των κτηνιατρικών φαρμάκων, δηλαδή, το πως θα γίνεται, με ποιους όρους και ποιοι θα τα διακινούν, στην ουσία, προβλέπονταν κάποιες ποινές γι’ αυτούς που πουλούσαν παράνομα κτηνιατρικά φάρμακα.

Ερχόμαστε σήμερα με το καινούργιο νομοσχέδιο, στο άρθρο 14, που παραλείπεται, στην ουσία, το άρθρο 5 του ν. 2538, που αναφέρονταν, σαφώς, οι κυρώσεις για όποιον πωλεί παράνομα και σε διαφορετικούς χώρους, π.χ. διαδικτυακά. Με αυτόν τον τρόπο, εννοώ ότι το τελευταίο χρονικό διάστημα, ή τα τελευταία πέντε χρόνια, εμείς το αντιμετωπίζουμε αυτό το θέμα. Δηλαδή, αντιμετωπίζουμε, όχι μόνο την παράνομη διακίνηση κτηνιατρικών φαρμάκων, που ανέφερε και ο Πρόεδρος των Φαρμακοεισαγωγέων και Φαρμακοβιομηχάνων, που εισάγονται και στη χώρα μας, αλλά, ταυτόχρονα, αντιμετωπίζουμε την παράνομη διαδικτυακή πώληση κτηνιατρικών φαρμάκων. Έχουμε κάνει αλλεπάλληλες καταγγελίες στα αρμόδια Υπουργεία, στο Υπουργείο Αγροτικής Ανάπτυξης και Τροφίμων, στον ΕΟΦ, όπου το κτηνιατρικό φάρμακο διακινείται παράνομα.

Στο νέο άρθρο 14, να προβλεφθεί το άρθρο 5 του ν. 2538/1997, σε ό,τι αφορά στη διακίνηση των κτηνιατρικών φαρμάκων, αλλιώς δεν θα υπάρχει καμία διοικητική, ούτε κάποια άλλη ποινή γι’ αυτόν που πουλάει παράνομα κτηνιατρικά φάρμακα. Ευχαριστώ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής)**: Το λόγο έχει ο κ. Υπουργός.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Αγροτικής Ανάπτυξης και Τροφίμων)**: Απλώς, να ενημερώσω ότι καταθέτουμε νομοτεχνικές βελτιώσεις, οι οποίες είναι, αμιγώς, νομοτεχνικές. Μία από αυτές περιλαμβάνεται και σε παρατηρήσεις τις οποίες κάναμε.

*(Στο σημείο αυτό ο Υπουργός Αγροτικής Ανάπτυξης και Τροφίμων καταθέτει στα Πρακτικά νομοθετικές βελτιώσεις)*

Να πω, επίσης, ότι από τις παρατηρήσεις οι οποίες ακούστηκαν, η τροπολογία ετοιμάζεται, δεν έχει ολοκληρωθεί ακόμη. Θα έρθει.

Να πω από τις παρατηρήσεις που ακούστηκαν, όπως αυτές που ακούσαμε από τον κ. Σατολιά για το θέμα της Εθνικής Ένωσης Αγροτικών Συνεταιρισμών, θα την συμπεριλάβουμε στην τροπολογία. Δηλαδή, το ζήτημα της εκπροσώπησης των Αγροτικών Συνεταιρισμών από την Εθνική Ένωση. Επίσης, η ίδια τροπολογία θα συμπεριλάβει και μία παράταση στις εκλογές των συνεταιρισμών που δηλώνουν αδυναμία να τις κάνουν λόγω της πανδημίας.

Αυτά τα δύο και τα άλλα θα τα σκεφτούμε και θα δούμε.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής)**: Ευχαριστούμε, κύριε Υπουργέ, και για τις παρατηρήσεις και για τις προσθήκες στη συζήτησή μας.

Σε αυτό το σημείο, αφού ακούστηκαν όλοι οι φορείς, αν και είχαμε κάποια τεχνικά θέματα και ζητούμε συγγνώμη από τους φορείς που δεν μπορέσαμε να έχουμε άμεση επικοινωνία, τους παρακαλούμε και πάλι να μας καταθέσουν το υπόμνημα και τις παρατηρήσεις τους γραπτώς, ώστε να ληφθούν υπόψη. Δόθηκε ο χρόνος σε όλους τους φορείς, τους οποίους ακούσαμε με προσοχή και θέλουμε να τους ευχαριστήσουμε για τις προτάσεις και τις παρατηρήσεις τους.

Υπενθυμίζω, απλά, ότι στις 18:00 στην Ολομέλεια της Βουλής θα έχουμε τη νέα συνεδρίαση της Επιτροπής με φυσική παρουσία όλων των μελών.

Στο σημείο αυτό γίνεται η γ' ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Σταμενίτης Διονύσιος, Ταγαράς Νικόλαος, Αραχωβίτης Σταύρος, Πάνας Απόστολος, Μανωλάκου Διαμάντω και Αρσένης Κρίτων-Ηλίας.

Τέλος και περί ώρα 17:05' λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΝΙΚΟΛΑΟΣ ΤΑΓΑΡΑΣ ΜΑΞΙΜΟΣ ΣΕΝΕΤΑΚΗΣ**